Χριστίνα Κωστέα : «Τα καλλιτεχνικά επαγγέλματα στην Ελλάδα αντιμετωπίζονται περίπου ως χόμπι ». | theatrikaprogrammata\nΧριστίνα Κωστέα : «Τα καλλιτεχνικά επαγγέλματα στην Ελλάδα αντιμετωπίζονται περίπου ως χόμπι ».\nBy theatrikaprogrammata 15/07/2016 Εξώφυλλο, Συνεντεύξεις No Comments\nΓεννημένη στην Αθήνα , απόφοιτος του τμήματος Οπτικής Επικοινωνίας και Διαφήμισης της Σχολής Βακαλό, δεν άργησε να εκφράσει την κλίση της για την σκηνογραφία και την ενδυματολογία, αγάπες μεγάλες, ήδη από την εφηβική της ηλικία.\nΟι μεταπτυχιακές της σπουδές στο Slade School of Fine Art του University College of London ήταν φυσικό επακόλουθο όπως και η συνεργασία της με σημαντικούς σκηνοθέτες.\nΈκτοτε η Χριστίνα Κωστέα δεν έχει σταματήσει να μας εντυπωσιάζει με τις σκηνογραφικές και ενδυματολογικές της προσεγγίσεις, δικαιώνοντας την απόφασή της ν’ ασχοληθεί με τον απαιτητικό χώρο του θεάτρου και να τον υπηρετήσει όσο καλύτερα μπορεί, ακόμα και σε χαλεπούς οικονομικούς καιρούς…\nΧριστίνα πως προέκυψαν οι σπουδές στη σκηνογραφία και η επαγγελματική σου ενασχόληση με το σχεδιασμό σκηνικών και κουστουμιών θεάτρου ,κινηματογράφου και τηλεόρασης;\nΑν και πέρασα στο πανεπιστήμιο, στην ΑΣΟΕΕ συγκεκριμένα, την οποία και δεν ολοκλήρωσα, και παρακολούθησα παράλληλα την σχολή Βακαλό από την οποία αποφοίτησα (τμήμα γραφιστικής) εργαζόμενη μάλιστα για έναν χρόνο κοντά στον υπέροχο Δημήτρη Αρβανίτη ως γραφίστας , φαίνεται ότι το θέατρο, ο κινηματογράφος, η σκηνογραφία, η ενδυματολογία δεν είχαν εγκαταλείψει την κυρίαρχη θέση που είχαν στο μυαλό και τις σκέψεις μου από την εφηβική μου ηλικία. Μοιραία λοιπόν, όταν παρουσιάστηκε η ευκαιρία, παρακολούθησα ένα σεμινάριο σκηνογραφίας – ενδυματολογίας με καταξιωμένους επαγγελματίες του χώρου όπως τον Μανώλη Παντελιδάκη και την Κλαιρ Μπρέσγουελ με μεγάλη χαρά και εξαιρετικό ενδιαφέρον. Αυτό ήταν. Το έναυσμα. Από εκεί και πέρα τα πάντα πήραν τον δρόμο τους.\nΕίναι εντυπωσιακό ότι σε κάθε παράσταση που αναλαμβάνεις βλέπω και μια διαφορετική σκηνογραφική προσέγγιση, που πολύ συχνά δεν θυμίζει σε τίποτα τις προηγούμενες δουλειές σου.\nΌποιος διαβαίνει το κατώφλι του θεάτρου αντιλαμβάνεται γρήγορα ότι η σπουδή μέσα σε αυτό είναι συνεχής και απαιτητική και οι προκλήσεις ατελείωτες πράγμα εξαιρετικά γοητευτικό και γόνιμο. Κατά συνέπεια η αναζήτηση σε όλα τα επίπεδα είναι διαρκής και η στασιμότητα ή ο δημιουργικός εφησυχασμός «απαγορεύονται» χωρίς αυτό να σημαίνει ότι δεν υπάρχει προσωπικό ύφος ή κάποιες με την καλή έννοια, θέλω να πιστεύω, εμμονές. Το ζητούμενο είναι πως επαναπροσδιορίζεις κάθε φορά αυτό το ύφος, αν συγκρούεσαι μαζί του, αν επιθυμείς ή τολμάς να το ανασυνθέσεις προς κάποια νέα κατεύθυνση αφού πρώτα το έχεις τεμαχίσει. Κι όλα αυτά γνωρίζοντας ότι ρισκάρεις πιθανή αποτυχία. Μέχρι να αποτύχεις καλύτερα την επόμενη φορά (γελάει).\nΤο σπίτι της Μπερνάντα Άλμπα σε σκηνοθεσία Ενκε Φεζολάρι. Μια άκρως πετυχημένη παράσταση απ’όλες τις απόψεις. Πως προέκυψε η συνεργασία; Ποιες οι δυσκολίες και ποιες οι εμπνεύσεις σου για το σχεδιασμό των κουστουμιών που λειτούργησαν και σαν σκηνικό;\nΜε τον Ένκε συνεργαστήκαμε για πρώτη φορά στο έργο του Jean-Luc Lagarce «Ακριβώς το τέλος του κόσμου» το οποίο παρουσιάστηκε τον Μαίο του 2015 στο Ίδρυμα Μιχάλης Κακογιάννης στα πλαίσια του 2ου Φεστιβάλ Σύγχρονου Θεάτρου «Το Γαλλικό Θέατρο à la Grecque». Στην συνέχεια προέκυψε η πρώτη παρουσιάση του έργου «Το σπίτι της Μπερνάρντα Άλμπα» στον Χώρο Τέχνης Βρυσάκι. Αγαπάω πολύ τον Λόρκα και φυσικά με ένθουσίασε η προοπτική να ασχοληθώ με κείμενο του.\nΟ φυσικός χώρος του Βρυσακίου, η εσωτερική αυλή, προσφέρει το ιδανικό πλαίσιο-τόπο δράσης και έκφρασης των ακραίων συναισθημάτων και καταστάσεων των ηρωίδων. Αποτελεί δηλαδή, σχεδόν, μια σκηνογραφία από μόνο του.\nΟι κανονισμοί του χώρου επιτρέπουν πολύ περιορισμένες παρεμβάσεις σκηνογραφικής φύσης, εξαντλούνται δηλαδή στην χρήση κάποιων αντικειμένων, κάτι όμως, που στην προκειμένη περίπτωση, ακριβώς λόγω της αρχιτεκτονικής του χώρου δεν αποτελούσε ευτυχώς τροχοπέδη.\nΤο κύριο βάρος μετατοπίστηκε στα κοστούμια, στον ενδυματολογικό κώδικα που θέλησα να υιοθετήσω. Άντλησα έμπνευση από τον πλούτο της χώρας καταγωγής του συγγραφέα. Απo εικόνες μαυροφορεμένων γυναικών σε θρησκευτικές λιτανείες, από τα χαρακτηριστικά δαντελένια μαντήλια και τις βεντάλιες που συναντά κανείς σε αφθονία στην παράδοση της ιβηρικής χερσονήσου.\nΘέλησα να δημιουργήσω ένα «τάγμα» μαυροφορεμένων γυναικών, παθιασμένων αλλά και αισθαντικών συνάμα. Η επιλογή του μαύρου χρώματος «σημαίνει» σε διάφορα επίπεδα και θέλω να πιστεύω ότι πυροδοτεί πολλαπλούς συνειρμούς.\nΜΕ ΤΗ ΒΕΦΗ ΡΕΔΗ\nΠόσο δύσκολο είναι να ασκείς το επάγγελμα της σκηνογράφου και σχεδιάστριας κοστουμιών στις σημερινές δύσκολες οικονομικές συνθήκες που χαρακτηρίζουν τον ελληνικό καλλιτεχνικό χώρο;\nΕξαιρετικά δύσκολο. Το πλαίσιο είναι ασφυκτικό, η οικονομική αβεβαιότητα αμετακίνητη, η ανεργία και η υποαπασχόληση καθημερινότητα. Αν σε αυτά προστεθούν η έλλειψη κατοχύρωσης της καλλιτεχνικής παραγωγής και των πνευματικών δικαιωμάτων, αναρωτιέσαι πως μπορείς να διασφαλίσεις και την ποιότητα της δουλειάς σου αλλά και την επιβίωση σου.\nΤα καλλιτεχνικά επαγγέλματα ακόμα και σήμερα στη Ελλάδα, αντιμετωπίζονται περίπου ως χόμπι. Με την οικονομική κρίση έχει καταβαραθρωθεί η έννοια της αμοιβής για την καλλιτεχνική δημιουργία. Επιπρόσθετα έχει σχεδόν εκμηδενισθεί ο ρόλος, η σημασία των μέσων, των υλικών πόρων για την δημιουργία του εικαστικού πλαισίου της θεατρικής παράστασης . Συναντάμε επίσης όλο και περισσότερο συμπεριφορές που σε καμία περίπτωση δεν αρμόζουν σε οποιοδήποτε εργασιακό πλαίσιο και αποσκοπούν συνειδητά στην μη τήρηση των συμφωνηθέντων. Η έννοια της παραγωγής, της ύπαρξης δηλαδή ενός προυπολογισμού – budget με εξαίρεση ελάχιστες περιπτώσεις είναι πλέον ανύπαρκτη.\nAπό την άλλη το θέατρο απαιτεί, εκτός των άλλων, μη σταθερό ωράριο κάτι που φυσικά δυσκολεύει ή εμποδίζει την εύρεση εναλλακτικών τρόπων βιοπορισμού.\nΣυγκεκριμένα, οι ειδικότητες που αποτελούν αναπόσπαστο κομμάτι της ομαδικής αυτής εργασίας που είναι το θέατρο όπως οι σκηνογράφοι, οι ενδυματολόγοι και οι φωτιστές βάλλονται σοβαρά από τις σημερινές συνθήκες με αποτέλεσμα ζητούμενα όπως πχ η απόλαυση της δημιουργίας να μοιάζουν με γρίφους για δυνατούς λύτες.\nΛόγω των περιορισμένων οικονομικών πόρων που διατίθενται, βλέπουμε όλο και περισσότερο «λιτές» θα λέγαμε σκηνογραφίες . Επίσης πολλά θέατρα φιλοξενώντας παραπάνω από μία παραστάσεις την ημέρα, απαιτούν από τον σκηνογράφο και τον σκηνοθέτη, ευέλικτα, μικρά και σχεδόν ελάχιστα σκηνικά αντικείμενα. Ποια είναι η αποψή σου; Μήπως η λιτότητα στη σκηνογραφία και κατ’ επέκταση και στην ενδυματολογία βοηθά στην εξάσκηση της φαντασίας αλλά είναι και μια κατ’ανάγκη μόδα;\nΜια συνεπής και μελετημένη αφαιρετική σκηνογραφία είναι μια συνειδητή επιλογή η οποία προκύπτει από την ενδελεχή και συστηματική μελέτη του θεατρικού κειμένου. Είναι επίπονη και αρκετές φορές εξαντλητική διαδικασία η οποία αν πετύχει δίνει ενδιαφέροντα έως και εξαιρετικά σκηνογραφικά αποτελέσματα. Η αλήθεια είναι ότι με τις σημερινές οικονομικές συνθήκες τείνει να γίνει ο κανόνας, η «κατ’ ανάγκη μόδα» όπως λέτε, πράγμα που από μόνο του περιορίζει την ίδια την φύση της καλλιτεχνικής δημιουργίας ως εξωγενής, αν θέλετε, συνθήκη και όχι ως πραγματική ανάγκη του σκηνογράφου/ενδυματολόγου. Αποτελεί δηλαδή προϊόν ανάγκης ή συμβιβασμού.\nΔεν εννοώ μ’αυτό ότι ο κάθε δημιουργός πρέπει να είναι αχαλίνωτος και να λειτουργεί εκτός πραγματικότητας. Εδώ όμως έχουμε φτάσει στο άλλο άκρο, να μην μπορεί να γίνει και το στοιχειώδες, το αυτονόητο από τους συντελεστές του αισθητικού πλαισίου μιας θεατρικής παράστασης.\nΗ δε επίσης εξ ανάγκης φιλοξενία πολλαπλών παραστάσεων στην ίδια θεατρική στέγη δημιουργεί επιπλέον προβλήματα αρκετές φορές δυσεπίλυτα. Υπάρχουν περιπτώσεις όπου το βασικό σκηνικό που φιλοξενείται στον χώρο είναι πολύ δύσκολο να καλυφθεί απο νέες κατασκευές ή πάλι το εναλασσόμενο ρεπερτόριο αναγκάζει σε εξαιρετικά απλές σκηνογραφικές λύσεις για λόγους θεατρικού χρόνου αλλά και αποθήκευσης.\nΈχεις μεταπτυχιακές σπουδές στο εξωτερικό. Περνάει από το μυαλό σου η σκέψη να εργαστείς στο εξωτερικό και να δοκιμάσεις την τύχη σου εκεί ;\nΕίναι κάτι ιδιαίτερα προκλητικό το οποίο αν προκύψει θα το κάνω με μεγάλη ευχαρίστηση. Αν από την άλλη οι αντικειμενικές συνθήκες, πχ οικονομικές συνθήκες, με οδηγήσουν σε αυτή την απόφαση είναι κάτι που θα το ακολουθήσω με αισιοδοξία και συνέπεια. Επί του παρόντος και για το προσεχές θεατρικό διάστημα παραμένω εντός των τειχών.\nΤι χαρακτηρίζει, κατά τη γνώμη σου, μια καλή σκηνογραφία;\nΜια καταρχήν λειτουργική αποκωδικοποίηση-ερμηνεία του θεατρικού κειμένου που να αναδεικνύει και να συμβάλλει καθοριστικά στο όραμα του σκηνοθέτη. Δεν μπορεί μια καλή σκηνογραφία να λειτουργεί αυτόνομα είτε από το κείμενο είτε από την ματιά του σκηνοθέτη. Δεν έχει λόγο ύπαρξης παρά μόνο αυτόν του εντυπωσιασμού. Επίσης να είναι ευφάνταστη και να «δίνει» λύσεις-εκπλήξεις σε κείμενα που το αναζητούν ή το επιτρέπουν. Να έχει ακόμα μια σωστή σχέση με την έννοια του μέτρου (αναλογίες/όγκοι) μεταξύ του σκηνικού χώρου και των αντικειμένων που εγγράφονται σε αυτόν καθώς και της σχἐσης αυτών με τους ηθοποιούς ή το ακριβώς αντίθετο όταν η σκηνοθεσία το απαιτεί συνειδητά λειτουργώντας πχ εικονοκλαστικά.\nΔουλεύεις τόσο στο θέατρο, όσο και στην τηλεόραση. Πόσο διαφορετική είναι η σκηνογραφική και ενδυματολογική προσέγγιση στην τηλεόραση συγκριτικά με το θέατρο.\nΤο μέσο διαφέρει σημαντικά. Κατά συνέπεια και η σκηνογραφική – ενδυματολογική αντιμετώπιση. Λαμβάνοντας υπόψη σου τα δεδομένα, τις δυνατότητες, τις ευκολίες ή δυσκολίες του κάθε μέσου δημιουργείς ανάλογα. Είναι τελείως διαφορετικό αυτό που φαίνεται μέσα από τον φακό της κάμερας από την συνθήκη του θεάτρου, το βλέμμα της κάμερας από το βλέμμα του θεατή σε μία θεατρική παράσταση. Από την μία έχουμε μία «καθαρή», ζωντανή, αδιαμεσολάβητη σχέση κι από την άλλη μία λίγο έως πολύ φιλτραρισμένη, μεσολαβημένη. Είναι διαφορετική όχι μόνο η αντιμετώπιση του χώρου, το τι επιθυμείς να είναι ορατό σε κάθε περίπτωση, αλλά και του χρόνου, ο ρυθμός, η συμπύκνωση, οι παύσεις, η επαναφορά στη δράση. Όλα τα παραπάνω έχουν σαφές αποτύπωμα και σκηνογραφικά και ενδυματολογικά.\nΠως θα χαρακτηρίζες τη «σκηνογραφία» της πόλης που ζεις , της Αθήνας;\nΗ σκηνογραφική «διάρθωση» μιας πόλης και ειδικά μιας μητρόπολης όπως η σύγχρονη Αθήνα δεν μπορεί παρά να έχει διαφορετικές, και όχι μία κυρίαρχη, σκηνικές διαμορφώσεις. Αυτές είτε αφορούν τον δημόσιο χώρο με τα πχ κτίρια σύμβολα (στην περίπτωση της Αθήνας χαρακτηριστικό παράδειγμα των τελευταίων χρόνων το νέο μουσείο της Ακρόπολης ή το ανακαινισμένο Φιξ που θα στεγάσει το ΕΜΣΤ), είτε την στέγαση του ιδιωτικού χώρου που στην περίπτωση της Αθήνας κυριαρχείται σαφώς από την γνωστή σε όλους μας οικιστική μονάδα της πολυκατοικίας. Αυτές οι διαφορετικές σκηνικές διαμορφώσεις των σύγχρονων μεγαλομητροπόλεων ,αν μου επιτρέπεται ο όρος, που αλλού γίνονται συνήθως βάσει σχεδίου, στην Αθήνα η οποία αναπτύσσεται τα τελευταία πενήντα χρόνια χωρίς να υπακούει σε σχεδόν κανένα πολεοδομικό κανόνα μου δίνουν την εντύπωση ότι η Αθήνα σκέφτεται, εκφράζεται και ενεργεί ελευθεριάζουσα.\nΤα προσεχή σχέδια σου:\nToν Οκτώβριο θ’ ανέβει το έργο «Κυμβελίνος» του Σαίξπηρ σε σκηνοθεσία Αλέξανδρου Κοέν στο Θέατρο των Εξαρχείων με τους Αντώνη Φραγκάκη, Τάκη Βουτέρη, Ελένη Κρίτα, Αντιγόνη Δρακουλάκη, Σαράντο Γεωγλερή, Νεκταρία Γιαννουδάκη, Ρωμανό Μαρούδη και τον Ιανουάριο του 2017 το έργο «Ιβάνωφ» του Α. Τσέχωφ με τον Αλέξανδρο Μπουρδούμη στον ομώνυμο ρόλο σε σκηνοθεσία Α. Κοέν στην ίδια θεατρική στέγη. Στα παραπάνω θεατρικά έργα θα κάνω τα σκηνικά και τα κοστούμια.\n«Έφυγε» ο ακαδημαϊκός και κορυφαίος φιλόλογός μας Δημήτρης Μαρωνίτης.


Αρχική σελίδα > Προορισμοί > Πήλιο: H θερινή κατοικία των 12 θεών του Ολύμπου…\nΠήλιο - Live Ενημέρωση Χ.Κ. Πηλίου\nLIVE ΕΝΗΜΕΡΩΣΗ ΤΟΥ ΧΙΟΝΟΔΡΟΜΙΚΟΥ ΚΕΝΤΡΟΥ ΠΗΛΙΟΥ\nΜην παραλείψετε να δοκιμάσετε την παραδοσιακή ντόπια φασολάδα, το σπεντζοφάϊ, το μπουμπάρι, ο κρασάτος κόκορας, οι ριγανοκεφτέδες, τα γεμιστά κολοκυθολούλουδα, τα άγρια μανιτάρια, το χοιρινό με κυδώνια, τα κρίταμα και τα τσιτσίραφλα διατηρημένα σε άλμη.\nΆγιος Γεώργιος Νηλείας: Ο Άγιος Γεώργιος Νηλείας είναι ορεινό χωριό και είναι αμφιθεατρικά χτισμένο σε υψόμετρο 620 μέτρων, ανάμεσα στους οικισμούς Άγιο Βλάσιο και Πινακάτες. Πλούσια βλάστηση, καλντερίμια, πολλά τρεχούμενα νερά, κρήνες και καταπληκτική θέα στον Παγασητικό κόλπο είναι τα χαρακτηριστικά του χωριού.\nΤο χωριό απέχει 21 χλμ. από τον Βόλο, και είναι ένα από τα ομορφότερα χωριά του Πηλίου με μια πλούσια ιστορία που αγγίζει, τα 400 χρόνια. Το χωριό είναι χτισμένο από το 15ο αιώνα και βρίσκεται ανάμεσα σε μηλιές, καστανιές, κερασιές και πλατάνια, που τα περιβάλλουν δύο ρέματα και προσφέρει στον επισκέπτη ένα μοναδικό τοπίο απαράμιλλης φυσικής ομορφιάς.\nΣτην κεντρική πλατεία του χωριού κυριαρχεί ο αρχέγονος πλάτανος και τα πλακόστρωτα καλντερίμια ενώ θα βρείτε και καφενεία, τσιπουροπωλεία, και ταβερνάκια.\nΣτα ένδοξα χρόνια του Άι-Γιώργη, στις αρχές του αιώνα, κάποιοι Αγιωργίτες ξενιτεύτηκαν, έκαναν περιουσίες, αργότερα επέστρεψαν και έχτισαν τα εξοχικά τους, τα οποία αποτελούν αξιόλογα δείγματα νεοκλασσικής αρχιτεκτονικής. Κάποια από αυτά σήμερα έχουν ανακαινιστεί και λειτουργούν ως ξενώνες.\nΑπό τον Άγιο Γεώργιο Νηλείας κατάγονται ο νεομάρτυρας Σταμάτιος ο οποίος μαρτύρησε στην Κωνσταντινούπολη το 1680, οι ζωγράφοι Γιάννης Πούλακας (1863-1942) και Χρυσούλα Ζώγια (1914-1992) και ο γλύπτης Νικόλας (Νικόλαος Παυλόπουλος 1909-1990).\nΖαγορά: Το πανέμορφο ορεινό χωριό της Ζαγοράς είναι χτισμένο σε υψόμετρο 220 μέτρων και απέχει 47 χλμ. από την πόλη του Βόλου. Το χωριό αποτελείται από 4 μεγάλες συνοικίες, την Αγία Παρασκευή ή Πέραχωρα, την Αγία Κυριακή, τον Άγιο Γεώργιο και τη Σωτήρα.\nΤο όνομα της περιοχής έχει σλάβικη προέλευση «ζα-γορα» που σημαίνει ¨πίσω μέρος του βουνού¨ και της δόθηκε τον 10ο αιώνα μ. Χ. περίπου.\nΗ ιστορία της Ζαγοράς ξεκινά από την αρχαιότητα. Ευρήματα και ερείπια της περιοχής μαρτυρούν την ύπαρξη πανάρχαιων οικισμών που κατατάσσονται στην Ομηρική Εποχή.\nΕίναι ένα από τα ονομαστά κεφαλοχώρια του Πηλίου, τόσο για τις φυσικές ομορφιές του όσο και για την παράδοση, τις τέχνες και τα γράμματα κατά την περίοδο της Τουρκοκρατίας.\nΑξιοσημείωτα είναι τα χιλιοτραγουδισμένα «Ζαγοριανά καράβια» που με ορμητήριο το Χορευτό (σε 7χλμ απόσταση) μετέφεραν τα προϊόντα της περιοχής στα μεγάλα λιμάνια της Ευρώπης. Το Χορευτό, το παλιό κέντρο εμπορικών συναλλαγών, διαθέτει και μια από τις πιο όμορφες και μεγαλύτερες αμμώδεις παραλίες του Ανατολικού Πηλίου.\nΤο χωριό γνώρισε μεγάλη άνθιση και ανάπτυξη κατά το Μεσαίωνα αλλά και σε πιο πρόσφατες εποχές. Αποτέλεσε ένα σημαντικό κέντρο συναλλαγών και βιοτεχνιών όπως και πολιτιστικό κέντρο του 17ου και 18ου αιώνα. Στην πολιτιστική άνθηση συνέβαλλε σημαντικά το «Ελληνομουσείο», ένα σχολείο/οικοτροφείο υψηλής εκπαίδευσης, το οποίο σήμερα είναι γνωστό ως σχολείο του Ρήγα.\nΑυτό ήταν το σχολείο του Ρήγα Βελεστινλή – Φεραίου, αλλά και άλλων προσωπικοτήτων του πνεύματος και των γραμμάτων, που είτε μαθήτευσαν είτε δίδαξαν εκεί, όπως ο Ανθίμος Γαζής, ο Γρηγόριος Κωνσταντάς και άλλοι.\nΜεγάλες προσωπικότητες και ευεργέτες κατάγονταν από το χωριό αυτό όπως ο Αλέξανδρος Πάντος, Δημήτριος Κασσαβέτης, Δημήτριος Πολυμέρης, ο ποιητής Δροσίνης που έζησε και ύμνησε το Πήλιο και άλλοι.\nΤα σπίτια του χωριού είναι χτισμένα σύμφωνα με τον παραδοσιακό ρυθμό και διατηρούν τις παραδοσιακές πηλιορείτικες στέγες με πλάκα. Θα σας εντυπωσιάσουν οι γαρδένιες και οι ορτανσίες που κοσμούν τα σπίτια. Τα όμορφα και μεγάλα αρχοντικά που συναντά ο επισκέπτης της Ζαγοράς, θυμίζουν μια περασμένη εποχή αλλά συγχρόνως αποδεικνύουν περίτρανα το ένδοξο παρελθόν της.\nΕπίσης, σημαντικό ρόλο έπαιξε και ο ιδιαίτερα δραστήριος Αγροτοτουριστικός Σύλλογος Γυναικών Ζαγοράς ο οποίος παράγει προϊόντα υψηλής ποιότητας, όπως γλυκά κουταλιού, μαρμελάδες, χωριάτικες πίττες, λικέρ και ρακί, ελιές, βότανα, αρωματικό ελαιόλαδο και ξύδι. Όλα τα προϊόντα παρασκευάζονται από τις γυναίκες του Συνεταιρισμού χρησιμοποιώντας τοπικές, παραδοσιακές συνταγές.\nΗ Ζαγορά είναι ιδανική τόσο για χειμερινές όσο και για καλοκαιρινές διακοπές και διαθέτει αξιόλογους ξενώνες, ξενοδοχεία, καλό παραδοσιακό φαγητό και όλες τις σύγχρονες ανέσεις για μια άνετη και ευχάριστη διαμονή.\nΤο χειμώνα μπορείτε να επισκεφθείτε το Χιονοδρομικό Κέντρο Πηλίου στα Χάνια, που απέχει 20 χλμ., ενώ το καλοκαίρι θα κολυμπήσετε στις υπέροχες παραλίες του Χορευτού και των Αγίων Σαράντα.\nΗ Ζαγορά προσφέρει ένα πλούσιο και επιβλητικό τοπίο με δάση όπου μπορείτε να επιδοθείτε σε αμέριμνους περιπάτους στα καλντερίμια του χωριού όπως και στη γύρω περιοχή που είναι κατάφυτη με πλατάνια, καστανιές, μηλιές και αχλαδιές.\nΈνας ιδανικός τόπος για διαδρομές με 4Χ4, ιππασία, ποδήλατο βουνού, ψάρεμα, ενώ η ξεχωριστή φυσική ομορφιά θα σας αφήσει τις καλύτερες εντυπώσεις.\nΟ Κισσός βρίσκεται σκαρφαλωμένος σε μια πλαγιά του Πηλίου που κατηφορίζει προς το Αιγαίο ενώ το αδιαπέραστο δάσος που ξεχειλίζει από εικόνες ομορφιάς, οι λιθόκτιστες κρήνες, τα πλακόστρωτα καλντερίμια, τα παλιά αρχοντικά και οι μοναδικά διακοσμημένες εκκλησίες συνθέτουν μια εικόνα αξέχαστων αναμνήσεων. Η ομορφιά του τοπίου και η θέα που προσφέρει το χωριό προς το απέραντο Αιγαίο είναι συναρπαστική.\nΣτην μεγάλη πλακόστρωτη πλατεία του Κισσού βρίσκεται η εκκλησία της Αγίας Μαρίνας χτισμένη τον 17ο αιώνα και είναι η σπουδαιότερη βασιλική του Πηλίου.\nΣτο χωριό υπάρχουν αρκετές ταβέρνες, ξενώνες και ενοικιαζόμενα δωμάτια όπου θα βρείτε θερμή φιλοξενία και καλές υπηρεσίες.\nΑν επιλέξετε να επισκεφθείτε τον Κισσό τους χειμερινούς μήνες, το Χιονοδρομικό κέντρο Αγριόλευκες βρίσκεται σε πολύ κοντινή απόσταση, ενώ αν πραγματοποιήσετε την εκδρομή σας τους καλοκαιρινούς μήνες σε κοντινή απόσταση θα κολυμπήσετε στις παραλίες του Αγίου Ιωάννη, Νταμούχαρη, Παπά Νερό.\nΌποια εποχή και αν επιλέξτε να επισκεφθείτε τον Κισσό θα σας παρασύρει η άγρια ομορφιά της φύσης.\nΚορώπη: Η Κορώπη το επίνειο των Μηλέων, είναι ένας γραφικός παραθαλάσσιος οικισμός που απέχει 12 χλμ. από τον Βόλο και βρίσκεται ανάμεσα στα χωριά Καλά Νερά και Άφησσο.\nΕίναι ένα ήσυχο χωριό που το πράσινο φτάνει μέχρι την θάλασσα και διαθέτει την τεράστια αμμουδερή παραλία της Μπούφας με τα καθαρά και καταγάλανα νερά, την μεγαλύτερη του Παγασητικού κόλπου με μήκος 1,5 χλμ. Η παραλία είναι καλά οργανωμένη, με χώρους αναψυχής και εστίασης.\nΗ περιοχή παρουσιάζει ιδιαίτερο αρχαιολογικό ενδιαφέρον από την αρχαιότητα. Στην Κορώπη, βρίσκεται το φημισμένο Μαντείο του Κορωπιαίου Απόλλωνα του 5ου αιώνα στην θέση Ράμνος, πάνω από τον κεντρικό δρόμο, στον οικισμό Ζερβόχια. Κοντά στη θέση Παλαιόπυργος βρισκόταν η Αρχαία Κορώπη με το Μαντείο που ήταν αφιερωμένο στο Δία.\nΕπίσης αξίζει να αναφέρουμε τα γνωστά δακράκια, τα ία των αρχαίων, που στο τέλος περίπου κάθε χειμώνα φυτρώνουν στους αγρούς της Κορώπης.\nΗ περιοχή είναι φημισμένη για τους μεγάλους κήπους με τα υπέροχα αχλάδια “κρυστάλλια”.\nΥπάρχουν πολλά ξενοδοχεία, ξενώνες, ενοικιαζόμενα δωμάτια & διαμερίσματα, ταβέρνες που θα κάνουν τις διακοπές σας αξέχαστες.\nΈχει χαρακτηριστεί σαν το «μπαλκόνι του Πηλίου» τόσο για την εξαιρετική θέα που προσφέρει όσο και για την μοναδική αρχιτεκτονική της φυσιογνωμία.\nΗ Μακρινίτσα αποτελείται από τον κυρίως δομημένο ομώνυμο οικισμό και τις εξής συνοικίες: Κουκουράβα, Άγιος Γεώργιος, Άγιος Αθανάσιος, Αγία Τριάδα, Μεταμόρφωση, Κεντρική Πλατεία-Άγιος Ιωάννης, Παναγία, Αλώνια, Άγιος Γεράσιμος και Κακονά),την κτηματική της περιφέρεια και το κοινοτικό δάσος μαζί με τα κοινοτικά λιβάδια.\nΗ Μακρινίτσα χτίστηκε από το 1204 – 1215 από την Βυζαντινή οικογένεια των Μαλιασσηνών. Ο μικρός οικισμός που δημιουργείται στους πρώτους αιώνες της Τουρκοκρατίας αναπτύσσει οικονομικές δραστηριότητες λόγω της καλλιέργειας του μεταξοσκώληκα και της κατεργασίας δέρματος, τόσο στα Βαλκάνια όσο και στην Ευρώπη.\nΗ ιστορία της Μακρυνίτσας είναι μακρά και πλούσια, και η συμβολή της στην πρόοδο, ευημερία και ελευθερία της περιοχής μεγάλη.\nΈνα καταπράσινο τοπίο με υπεραιωνόβια πλατάνια να αγκαλιάζουν κάθε γωνιά του χωριού και τα πλακόστρωτα καλντερίμια προσδίδουν την ιστορία της Μακρινίτσας ενώ την εικόνα συμπληρώνουν τα πέτρινα γεφύρια και ο μεγάλος αριθμός από κρήνες με τα τρεχούμενα νερά προσφέροντας στον επισκέπτη μια αίσθηση ηρεμίας και γαλήνης.\nΑν επισκεφθείτε τη Μακρινίτσα μέσω Πορταριάς θα δείτε την ρεματιά ¨Μέγα Ρέμα¨ που ξεκινάει από εκεί, ενώ αν έρθετε μέσω Κουκουράβας αρχίζει ο ποταμός Κραυσίδωνας κι εκεί βρίσκονται ακόμη και σήμερα υδροτριβεία.\nΠάνω και πίσω από το βουνό βρίσκονται τα καλλιεργούμενα κτήματα, το κοινοτικό δάσος και τα κοινοτικά λιβάδια.\nΣτην είσοδο της Μακρινίτσας βρίσκεται η πλακόστρωτη πλατεία «Μπράνη», με τη ρεματιά πάνω απ’ αυτή, που έχει χαρακτηριστεί χώρος ιδιαίτερου φυσικού κάλλους καθώς και η κεντρική πλατεία του χωριού, το γνωστό ¨παζάρι¨. Η θέα από αυτό το σημείο είναι μαγευτική, αφού ο Βόλος και ο Παγασητικός Κόλπος απλώνεται στα πόδια σας.\nΠλήθος πολιτιστικών εκδηλώσεων διοργανώνονται κατά τους καλοκαιρινούς μήνες με σημαντικότερη αυτή των ¨Μάηδων¨ που έχουν ρίζες στη Διονυσιακή λατρεία και αναφέρονται στην αναγέννηση της φύσης και της ζωής.\nΣτη Μακρινίτσα θα βρείτε πολλά ξενοδοχεία, ξενώνες, ενοικιαζόμενα δωμάτια, ταβέρνες και εστιατόρια, μπαρ και καφετέριες που σε συνδυασμό με την εγκαρδιότητα και την φιλοξενία των κατοίκων της θα κάνουν την διαμονή σας αξέχαστη.\nΣτην περιοχή σας δίνεται η δυνατότητα να δοκιμάσετε διάφορες εναλλακτικές δραστηριότητες όπως πεζοπορία στα μονοπάτια της Μακρινίτσας, ποδήλατο βουνού στους αγροτικούς δρόμους, ιππασία στα απέραντα λιβάδια καθώς και σκι στο Χιονοδρομικό Κέντρο Πηλίου που απέχει μόλις 12 χλμ. από τη Μακρινίτσα και σας περιμένει να απολαύσετε τις πίστες του.\nΕίτε επισκεφθείτε τη Μακρινίτσα την ήμερα, είτε όταν νυχτώσει, η πανοραμική φαντασμαγορική θέα του Βόλου και του Παγασητικού κόλπου θα σας ανταμείψει. Το ¨μπαλκόνι του Πηλίου¨ σας υπόσχεται μια αξέχαστη εμπειρία.\nΜηλιές: Οι Μηλιές, ένα από τα πιο όμορφα και γραφικά χωριά του Πηλίου, βρίσκεται σε απόσταση 28 χλμ. από τον Βόλο και είναι χτισμένο σε υψόμετρο 400μ. μέσα σε γέρικα πλατάνια και πλούσιους ελαιώνες.\nΟ Δήμος Μηλέων περιλαμβάνει τα δημοτικά διαμερίσματα Μηλέων, Αγίου Γεωργίου Νηλείας, Βυζίτσας, Καλών Νερών και Πινακατών και τους οικισμούς Κορώπης, Αγίας Τριάδος, Άνω & Κάτω Γατζέας, Δύο Ρεμάτων, Αργυραϊκών και Αγίου Αθανασίου.\nΣτις Μηλιές το τοπίο αλλάζει μορφή, το βουνό αγριεύει και γεμίζει από απύθμενες χαράδρες. Καλντερίμια, παλιά αρχοντικά φτιαγμένα με την Πηλιορείτικη αρχιτεκτονική, τρεχούμενα νερά πλαισιωμένα από την γκριζοπράσινη γαλήνη του πηλιορείτικου ελαιώνα, συνθέτουν μια εικόνα σπάνιας αρμονίας και εκφραστικότητας.\nΜέσα από κρυστάλλινες πηγές, καταπράσινα τοπία και πλακόστρωτα καλντερίμια θα οδηγηθείτε σε όμορφες αυλές, ζεστούς ανθρώπους ενώ θα περάσετε όμορφες βραδιές στα παραδοσιακά καφενεία και μπαράκια της υπέροχης πλατείας των Μηλέων.\nΔεν θα πρέπει να παραλείψετε μια βόλτα με το θρυλικό τρενάκι του Πηλίου τον «Μουτζούρη», που κατασκεύασε ο Ιταλός μηχανικός Εβάριστο Ντε Κίρικο πατέρας του διάσημου ζωγράφου Τζιόρτζιο Ντε Κίρικο.\nΤο αργοκίνητο τρενάκι «Μουτζούρης», από το καλοκαίρι του 1996, κινείται ξανά μετά από 15 ολόκληρα χρόνια στη διαδρομή Βόλος-Μηλιές. Εκτελεί καθημερινά ένα δρομολόγιο την θερινή περίοδο μέχρι 31 Οκτωβρίου, με αναχώρηση στις 11 π.μ. από τα Άνω Λεχώνια και επιστροφή στις 4 μ.μ. από τις Μηλιές.\nΗ βόλτα με το τρενάκι θα σας μείνει αξέχαστη, αφού η διαδρομή του είναι υπέροχη και θα σας ταξιδέψει πίσω στο χρόνο βιώνοντας το παρελθόν.\nΤους καλοκαιρινούς μήνες μπορείτε να επισκεφθείτε τα Καλά Νερά, ένα πανέμορφο παραλιακό, τουριστικό θέρετρο που λειτουργούν εστιατόρια, ψαροταβέρνες και καφετέριες. Μια πανέμορφη κατάφυτη περιοχή με πλατάνια, λεύκες και ευκάλυπτους που καταλήγουν στην κατάξανθη αμμουδιά και μπορείτε να απολαύσετε το μπάνιο σας.\nΤο ιστορικό χωριό των Μηλέων, εκεί που η φυσική ομορφιά συναντά την τουριστική ανάπτυξη θα σας μείνει αξέχαστο!\nΠορταριά: Η Πορταριά είναι ένα από τα πιο γραφικά χωριά του Πηλίου και απέχει μόλις 12 χλμ. από την πόλη του Βόλου και 13 χλμ. από το Χιονοδρομικό Κέντρο Πηλίου. Είναι ένα ορεινό παραδοσιακό χωρίο, χτισμένο σε υψόμετρο 650 μέτρων γύρω από το μοναστήρι της Παναγίας της Πορταρέας (13ο αι.), από όπου έχει πάρει και το όνομά του.\nΥπήρξε το σημαντικότερο εμπορικό κέντρο των χωριών του Πηλίου, ενώ μετά το 1900 υπήρχε το ξενοδοχείο ¨Θεοξένεα¨, που θεωρούνταν το μεγαλύτερο και πολυτελέστερο των Βαλκανίων. Τα απομεινάρια του ξενοδοχείου, που καταστράφηκε κατά τη διάρκεια της κατοχής από τους Γερμανούς, μπορείτε να τα δείτε στην κεντρική πλατεία του χωριού.\nΈνας περίπατος στα πλακόστρωτα καλντερίμια του χωριού, που είναι πλημμυρισμένα από μυρωδιές της έντονης βλάστησης και των αρωματικών φυτών, σε συνδυασμό με τα άφθονα νερά, τους καταρράκτες, τις βρύσες και το εντυπωσιακό φυσικό περιβάλλον συνθέτουν ένα γοητευτικό τοπίο.\nΗ Πορταρία είναι από τα πιο γνωστά χωριά του Πηλίου που προσφέρει όλες τις σύγχρονες ανέσεις, ξενοδοχεία, ξενώνες, ταβέρνες και εστιατόρια, καφετέριες και μπαρ, χωρίς όμως να χάσει τον αυθεντικό παραδοσιακό χαρακτήρα της.\nΚατά την διάρκεια του καλοκαιριού διοργανώνονται πλήθος πολιτιστικών εκδηλώσεων με το αποκορύφωμα την αναβίωση των εθίμων του Πηλιορείτικου Γάμου, που αποτελεί την κορύφωση και συγχρόνως σηματοδοτεί το τέλος των πολιτιστικών εκδηλώσεων, και πραγματοποιείται τέλος Αυγούστου.\nΗ περιοχή είναι ιδανική για χειμερινές και καλοκαιρινές διακοπές ενώ προσφέρει και μια πληθώρα εναλλακτικών σπορ. Οι λάτρεις της ιππασίας θα ανταμειφθούν με πολλές εκτάσεις λιβαδιών, οι φίλοι του ποδηλάτου του βουνού θα απολαύσουν μια μαγευτική διαδρομή στους αγροτικούς δρόμους μέσα σ’ ένα καταπράσινο τοπίο. Η περιοχή διαθέτει αρκετά μονοπάτια για πεζοπορία, που την συνδέουν και με την κοντινή Μακρινίτσα, ενώ σας δίνει την ευκαιρία να περιηγηθείτε μέσα στα πανέμορφα δάση του Πηλίου.\nΚατά την διάρκεια του χειμώνα, μπορείτε να επισκεφθείτε το Χιονοδρομικό Κέντρο Πηλίου που βρίσκεται 12 χλμ. από την Πορταριά. Κάθε χειμώνα, συγκεντρώνει χιλιάδες επισκέπτες που απολαμβάνουν το σκι, τα χιονισμένα τοπία του Πηλίου και την πανοραμική θέα που προσφέρει το χιονοδρομικό κέντρο στον Παγασητικό κόλπο, τα χωριά του Πηλίου και το Αιγαίο Πέλαγος.\nΌποια εποχή και αν επισκεφθείτε την Πορταριά θα σας μαγέψει η ομορφιά και η γραφικότητά της, θα σας ταξιδέψει σε άλλες εποχές και θα σας θυμίσει, έναν ξεχασμένο απέριττο τρόπο ζωής.\nΕίναι χτισμένη σε μια καταπράσινη πλαγιά με πανοραμική θέα στο Αιγαίο Πέλαγος, ανάμεσα σε καστανιές και αγριολούλουδα περιτριγυρισμένη από γραφικούς όρμους, τυρκουάζ παραλίες ενώ απαρτίζετε από παραδοσιακή Πηλιορείτικη αρχιτεκτονική με πετρόχτιστα και νεοκλασσικά αρχοντικά και προσφέρει τοπία απαράμιλλης φυσικής ομορφιάς.\nΆγιος Γεώργιος Νηλείας: Πανηγύρι του Προφήτη Ηλία στις 20 Ιουλίου.\nΑγρία: Ψαράδικη βραδιά.\nΠανηγύρι των Αγίων Αναργύρων στη Βυζίτσα στις 1 Ιουλίου.\nΠανηγύρι τον 15 Αύγουστο στην Βυζίτσα.\nΠανηγύρι του Αγίου Ιωάννη του Προδρόμου στην Βυζίστα στις 29 Αυγούστου.\nΗ γιορτή του μήλου που διοργανώνεται από τον Αγροτοτουριστικός Σύλλογος Γυναικών Ζαγοράς και πραγματοποιείται αρχές Σεπτεμβρίου.\nΠανηγύρι της Μεταμόρφωσης του Σωτήρος στις 6 Αυγούστου.\nΣτην περιοχή της Μακρυράχης διοργανώνεται έκθεση λουλουδιών στην πλατεία του χωριού από τον Ανθοκομικό Συναιτερισμό γυναικών Μακρύραχης στις 25 Αυγούστου.\nΚαλά Νερά: Πανηγύρι τον 15 Αύγουστο στα Καλά Νερά.\nΚατηχώρι: Γιορτή Τσίπουρου (1 Ιουνίου).\nΚάτω Γατζέα: Πανηγύρι του Τιμίου Σταυρού στην Κάτω Γατζέα στις 13 & 14 Σεπτεμβρίου.\nΚισσός: Πανηγύρι της Αγίας Μαρίνας (17 Ιουλίου) & πανηγύρι στη μνήμη του Αγίου Ευσταθίου στις 20 Σεπτεμβρίου.\nΟι ¨Μάηδες¨, το μοναδικό λαογραφικό χορευτικό-μιμητικό έθιμο, που έχει ρίζες στη Διονυσιακή λατρεία και αναφέρεται στην αναγέννηση της φύσης και της ζωής και αναβιώνει κάθε χρόνο το καλοκαίρι (Ιούλιος) από νέους του χωριού.\nΠανηγύρι της Παναγίας τον Δεκαπενταύγουστο.\nΚατά τους καλοκαιρινούς μήνες διοργανώνονται τα «Φιλιππίδεια». Είναι εκδηλώσεις που διοργανώνει ο Δήμος σε συνεργασία με τον Εξωραϊστικό και Πολιτιστικό Σύλλογο ‘Γρηγόριος Κωνσταντάς’ και περιλαμβάνουν εκθέσεις, συναυλίες, θεατρικές παραστάσεις κ.α.\nΤριήμερο Πανηγύρι της Αγίας Παρασκευής στις 25-27 Ιουλίου.\nΜηλιώτικη βραδιά στα μέσα Αυγούστου.\nΒραδιά του Αχλαδιού στο τέλος Αυγούστου.\nΜηλίνα: ¨Βραδιά Μηλίνας¨ Πολιτιστικές εκδηλώσεις με παραδοσιακή μουσική.\nΠαγκόσμια Ημέρα Χορού τον Μάιο\nΠαιδικό Φεστιβάλ Παραδοσιακού Χορού στις αρχές Ιουλίου, στην κεντρική πλατεία ¨Μελίνας Μερκούρη¨, της Πορταριάς.\nΔιεθνές Φεστιβάλ Παραδοσιακού Χορού στο τέλος Ιουλίου, στην κεντρική πλατεία ¨Μελίνας Μερκούρη¨, της Πορταριάς.\nΠηλιορείτικος Γάμος, αναπαράσταση των παραδοσιακών εθίμων του Πηλιορείτικου γάμου στο τέλος Αυγούστου.\nΤο Φθινόπωρο διοργανώνεται η “Ανάβαση Πορταριάς” (Για πληροφορίες – Λέσχη Αυτοκινήτου Βόλου Τηλ.24210 55339.\nΣταγιάτες: Γιορτή του λουκάνικου (Τέλος Ιουλίου).\nΠανηγύρι του Αγίου Ταξιάρχη στις 28 Ιουνίου.\nΠανηγύρι του Αγίου Στεφάνου στις 2 Αυγούστου.\nΑξιοθεάτα Πήλιο & Χιονοδρομικό Κέντρο Πηλίου\nΧιονοδρομικό Κέντρο Πηλίου: Επισκεφθείτε το Χιονοδρομικό Κέντρο Πηλίου που βρίσκεται στις «Αγριόλευκες» σε υψόμετρο 1500μ. Απέχει 27 χλμ από το Βόλο και 2 χλμ από τον οικισμό Χάνια. Το χιονοδρομικό βρίσκεται μέσα σε ένα δάσος από οξυές και αγριόλευκες προσφέρει μοναδική θέα στη θάλασσα!\nΑΓΙΟΣ ΓΕΩΡΓΙΟΣ ΝΗΛΕΙΑΣ:\nΕκκλησίες: Ο πετρόχτιστος Ναός του Αγίου Γεωργίου που σύμφωνα με την παράδοση χτίστηκε από δυο βοσκούς το 15ο αιώνα. Οι βοσκοί βρήκαν την εικόνα του Αγίου σε ένα θάμνο και έχτισαν την εκκλησία για να τον τιμήσου. Ο ναός αποτελεί πανέμορφο δείγμα τοπικής παραδοσιακής αρχιτεκτονικής.\nΗ Ιερά Μονή Παμμεγίστων Ταξιαρχών χρονολογείται από το 1309 και λειτουργεί σήμερα έως γυναικεία μονή. Άλλα μοναστήρια στο χωριό είναι του Μέγα Σωτήρα και της Αγίας Τριάδος.\nΆλλες αξιόλογες εκκλησίες είναι η Κοίμηση της Θεοτόκου που χρονολογείται από το 1744 και του Αγίου Αθανασίου του 1795, που παρουσιάζουν και αρχιτεκτονικό ενδιαφέρον.\nΜουσεία: Επισκεφθείτε το αξιόλογο εκκλησιαστικό Μουσείο που στεγάζεται στο Ναό του Αγίου Γεωργίου.\nΤο Μουσείο Τέχνης βρίσκεται στην πλατεία του χωριού και ιδρύθηκε από τον Γλύπτη Νικόλα, χάρις στη δωρεά ενός μεγάλου μέρους από τα έργα του και κάποιου χρηματικού ποσού.\nΑρχοντικά: Στα παραδοσιακά καλντερίμια θα δείτε αρχοντικά όπως το αρχοντικό Ιωαννίδη του 1888, του Δέρελη και του Τζώρτζη.\nΕπισκεφθείτε τις θέσεις Ράχη και Κρεμμύδα και απολαύστε την εκπληκτική θέα στον Παγασητικό κόλπο.\nΠλατεία: Θαυμάστε την πλακόστρωτη κεντρική πλατεία της Ζαγοράς, με την μαρμάρινη βρύση και τα υπεραιωνόβια πλατάνια. Στην πλατεία θα βρείτε παραδοσιακά καφέ και εστιατόρια.\nΒιβλιοθήκη Ζαγοράς: Η διάσημη Βιβλιοθήκη της Ζαγοράς ιδρύθηκε το 1762 και βρίσκεται πολύ κοντά στην κεντρική πλατεία της Ζαγοράς. Ήταν πρωτοβουλία του πατριάρχη Καλλίνικου Δ’ και του Ιωάννη Πρίγκου και διαθέτει περίπου 15.000 παλαιά βιβλία και χειρόγραφα.\nΣχολείο του Ρήγα: Το παραδοσιακής αρχιτεκτονικής «Ελληνομουσείο», ένα σχολείο/οικοτροφείο υψηλής εκπαίδευσης, το οποίο σήμερα είναι γνωστό ως σχολείο του Ρήγα. Είναι το παλαιότερο σχολείο του Πηλίου και ιδρύθηκε το 1777. Αυτό ήταν το σχολείο του Ρήγα Βελεστινλή – Φεραίου, αλλά και άλλων προσωπικοτήτων του πνεύματος και των γραμμάτων.\nΕκκλησίες: Ο Μητροπολιτικός Ναός του Αγίου Γεωργίου, δεσπόζει στην κεντρική πλατεία της Ζαγοράς.\nΗ εκκλησία είναι τρισυπόστατη βασιλική και ανακαινίστηκε από τον πατριάρχη Kαλλίνικο Δ’ το 1765. Το τέμπλο, ο άμβωνας είναι εξαιρετικής τέχνης.\nΗ εκκλησία της Αγίας Παρασκευής είναι του 18ου αιώνα και η στέγη της είναι επικαλυμμένη με πλάκες Πηλίου. Δίπλα στην εκκλησία υπάρχει ένα υπεραιωνόβιο κυπαρίσσι.\nΗ εκκλησία της Αγίας Κυριακής διαθέτει ένα αξιοθαύμαστο καμπαναριό και το ξυλόγλυπτο τέμπλο. Στον πλακόστρωτο περίβολο της εκκλησίας δεσπόζουν υπεραιωνόβια κυπαρίσσια.\nΕπισκεφθείτε ακόμα τις εκκλησίες του Αγίου Ιωάννη, Αγίου Νικολάου, της Μεταμόρφωσης του Σωτήρα με το αξιόλογο καμπαναριό, το εκκλησάκι του Αγίου Τριαντάφυλλου καθώς και το εκκλησάκι του Άθωνα σε λόφο πάνω από τη Ζαγορά με υπέροχη θέα.\nΣτην διαδρομή προς Χορευτό βρίσκεται η Μονή Ταξιαρχών του 17ου αιώνα όπου σώζονται το καθολικό και ερείπια κελιών.\nΈξι χιλιόμετρα βορειοδυτικά της Ζαγοράς μέσα σε μια κατάφυτη πλαγιά βρίσκεται η Μονή της Παναγίας της Ράσοβας που ιδρύθηκε το 13ο αιώνα.\nΒρύσες: Οι πετρόχτιστες βρύσες του Κράλλη του 18ου αιώνα και του Δεσπότη θα σας εντυπωσιάσουν.\nΑρχοντικά: Περιπλανηθείτε στα αρχοντικά Κωνσταντινίδη, Κασσαβέτη και Γκαραμάνη.\nΠλατεία: Επισκεφθείτε την γραφική πλακόστρωτη κεντρική πλατεία του χωριού που βρίσκεται η προτομή του Ρήγα Φερραίου.\nΕκκλησίες: Στην πλατεία του χωριού βρίσκεται η πετρόκτιστη, τρισυπόστατη και τρίκλιτη, βασιλική εκκλησιά της Αγίας Μαρίνας, με την πλακόστρωτη στέγη και τον περίτεχνο εσωτερικό διάκοσμο. Είναι χτισμένη τον 17ο αιώνα και φημίζεται ως ένα από τα καλύτερα δείγματα εκκλησιαστικής αρχιτεκτονικής και ένα από τα πιο χαρακτηριστικά του Πηλίου. Διαθέτει επίχρυσο ξυλόγλυπτο τέμπλο και πολλές αγιογραφίες και βυζαντινές εικόνες.\nΔυο χιλιόμετρα δυτικά του χωριού βρίσκεται η εκκλησία του Αγίου Ευσταθίου, που άλλοτε ήταν καθολικό μονής. Μια επίσκεψη στα ξωκλήσια του Προφήτη Ηλία, της Αγίας Παρασκευής και του Αγίου Κωνσταντίνου θα σας εντυπωσιάσει.\nΚρήνες: Θαυμάστε τις κρήνες Αγία Μαρίνα, Παπαγιάννη, Κατσαούνη και Νταϊμακι.\nΜαντείο Απόλλωνα: Το Μαντείο του Κορωπιαίου Απόλλωνα του 5ου αιώνα στην θέση Ράμνος, πάνω από τον κεντρικό δρόμο, στον οικισμό Ζερβόχια.\nΑρχαία Κορώπη: Επισκεφθείτε την Αρχαία Κορώπη που βρισκόταν στη θέση Παλαιόπυργος με το Μαντείο που ήταν αφιερωμένο στο Δία.\nΛεχώνια Αρχοντικά : Επισκεφθείτε το Αρχοντικό Κόντου, το νεοκλασικό αρχοντικό Κατσιόπουλου και Χατζηκυριαζή. Από τα Άνω Λεχώνια ξεκινάει την μαγευτική διαδρομή του το τρενάκι του Πηλίου, ο Μουντζούρης.\nΠλατείες: Στην είσοδο της πόλης θα θαυμάσετε την πλατεία ¨Μπράνη¨, με την ρεματιά πάνω απ’ αυτή, που έχει χαρακτηριστεί χώρος ιδιαίτερου φυσικού κάλλους.\nΞεχωρίζει η λιθόστρωτη κεντρική πλατεία του χωριού το γνωστό ¨παζάρι¨, με τα υπεραιονώβια πλατάνια, την εκκλησία του Αγίου Ιωάννη του 1806 με αγιογραφίες του Θεόφιλου από το 1910, την κρήνη με τις τέσσερις χάλκινες φιγούρες, ¨τα Λιοντάρια¨.\nΕκκλησίες: Ο Ιερός Ναός του Αγίου Ιωάννη του 1806 βρίσκεται δυτικά της πλατείας, με λιθανάγλυφο διάκοσμο αποτελεί μοναδικό κομψοτέχνημα μεταβυζαντινής Αρχιτεκτονικής.\nΟ Ιερός Ναός της Παναγίας, ο καθεδρικός του χωριού, βρίσκεται ανατολικά της πλατείας και είναι χτισμένος το 1767. Διαθέτει πλούσιο λιθανάγλυφο διάκοσμο, μέρος του οποίου ανήκει στην παλιότερη βυζαντινή Μονή της Οξείας Επισκέψεως που έκτισε ο Κωνσταντίνος Μαλλιασηνός στα 1204. Στο περίβολο της εκκλησίας βρίσκεται η δίπατη εκκλησία των Αγίων Πάντων και Αγίου Νικολάου και το Δεσποτικό.\nΆλλες αξιόλογες εκκλησίες είναι του Αγίου Αθανασίου του 1792, της Μεταμόρφωσης του 1797, του Αγίου Γεωργίου του 1795 και της Αγίας Τριάδας που το 1836 διακοσμήθηκε από το λαϊκό ζωγράφο Παγώνη καθώς και το μοναστήρι του Αγίου Γεράσιμου του 1792.\nΓεφύρια: Αξιόλογα δείγματα παραδοσιακής αρχιτεκτονικής είναι τα πετρόχτιστα τοξωτά γεφύρια στη Λέστιανη, στο Λοζίνικο, στο Αλεβίζι, στην Κακονά καθώς και το γεφύρι της Καριάς.\nΥδροτριβεία: Στη συνοικία της Κουκουράβας, υπάρχει η ρεματιά με το όνομα ¨Μέγα Ρέμα, όπου φιλοξενεί τα υδροτριβεία “νεροτριβές = ντριστέλες” και τα ερειπωμένα πια βυρσοδεψεία που άκμασαν τον 19ο αι. και λειτουργούσαν ως τον δεύτερο παγκόσμιο πόλεμο.\nΑρχοντικά: Μπορείτε να θαυμάσετε αξιόλογα αρχοντικά που χρονολογούνται από το 18ο και 19ο αιώνα.\nΜερικά από αυτά είναι του Βαΐτζη, του Χατζηκώστα, του Τοπάλη που λειτουργεί σαν Μουσείο Λαϊκής Τέχνης και Ιστορίας του Πηλίου, του Βλαχλή, του Τσιμπούκη, του Ξηραδάκη, του Μουσλή, του Μαύρου και πολλά άλλα καθώς και οι πύργοι Κωνσταντινίδη και της Κουκουράβας.\nΜουσείο Λαϊκής Τέχνης και Ιστορίας: Το Μουσείο Λαϊκής Τέχνης και Ιστορίας Πηλίου στεγάζεται στο αρχοντικό Τοπάλη του 1844. Είναι ένα εξαιρετικά πλούσιο Λαογραφικό Μουσείο με αναπαραστάσεις από την καθημερινή Πηλιορείτικη ζωή, με πλήρη οικιακό Εξοπλισμό, βιβλία, ενδυμασίες, εργαλεία, κοσμήματα, λάβαρα και όπλα.\nΤο τρενάκι του Πηλίου: Το περίφημο τρενάκι του Πηλίου είναι ένα ατμήλατο τρενάκι που λέγεται «Μουτζούρης» το οποίο διένυε την απόσταση Βόλος – Μηλιές για περίπου 70χρόνια. Το τρενάκι κάλυπτε μια υπέροχη διαδρομή μεταφέροντας ανθρώπους και εμπορεύματα συμβάλλοντας στην ανάπτυξη της περιοχής.\nΠλατεία: Αξίζει να κάνετε έναν ήσυχο περίπατο στην πλακόστρωτη πλατεία των Μηλέων με τα παραδοσιακά καφενεία και τα εστιατόρια.\nΑρχοντικά: Ανακαλύψτε τα παραδοσιακά αρχοντικά που διασώθηκαν από την πυρπόληση του χωριού το 1943, όπως αυτό του Ιωαννίδη και του Ευαγγελινάκη.\nΒρύσες: Θαυμάστε τις παραδοσιακές περίτεχνες βρύσες με το κρυστάλλινο νερό του Πηλίου όπως αυτές του, Βρύση του Καραβουσιάνη, Βρύση «Βάφτιση όπου φιλοξενεί την τελετή του Αγιασμού των Υδάτων, Βρύση Μανωλάκη, Βρύση του Οικονόμου.\nΔημόσια Βιβλιοθήκη Μηλέων: Η Δημόσια Βιβλιοθήκη Μηλέων «Ψυχής Άκος» αποτελεί στολίδι τόσο για το χωριό όσο και για ολόκληρη τη χώρα.\nΤο 1814 οι τρεις λόγιοι Μηλιώτες, Άνθιμος Γαζής, Δανιήλ Φιλιππίδης και ο Γρηγόριος Κωνσταντάς ίδρυσαν την Μηλιώτικη Σχολή. Οι τρεις τους ήταν ιερωμένοι, δάσκαλοι, συγγραφείς, μεταφραστές, εκδότες και μέλη της Φιλικής Εταιρίας. Έμαθαν τα πρώτα τους γράμματα στη Σχολή της Ζαγοράς και μετά πήγαν στο εξωτερικό.\nΗ σχολή των Μηλέων αποτέλεσε πολύτιμη πνευματική εστία της εποχής και κέντρο του απελευθερωτικού αγώνα του 1821 και λειτούργησε ως το 1844.\nΣήμερα λειτουργεί ως Βιβλιοθήκη και στεγάζεται σε κτίριο που ανεγέρθη το 1928 με δωρεά της Κρυσταλλίας Οικονομάκη, δίπλα στην πλατεία του χωριού. Το 1973 με σχέδια του Αργύρη Φιλιππίδη προστίθεται ο δεύτερος όροφος.\nΗ βιβλιοθήκη διαθέτει ιστορικό και δανειστικό τμήμα. Το ιστορικό τμήμα διαθέτει περίπου 3.500 τόμου έντυπων βιβλίων, κάποια δημόσια έγγραφα, παλιά όργανα φυσικής και χημείας, καθώς και χειρόγραφα του 18ου αιώνα. Θα βρείτε και κάποια προσωπικά αντικείμενα του Γρηγόριου Κωνσταντά.\nΤο δανειστικό τμήμα περιλαμβάνει περίπου 13.000 τίτλους βιβλίων ενώ εμπλουτίζεται διαρκώς.\nΕκκλησίες: Η ιστορική εκκλησία των Παμμεγίστων Ταξιαρχών βρίσκεται στο πάνω μέρος της κεντρικής πλατείας και ανακαινίστηκε το 1741.\nΕίναι τρίκλιτη βασιλική με πολλά στοιχεία της Πηλιορείτικης παραδοσιακής αρχιτεκτονικής. Από αυτή την εκκλησία ξεκίνησε η εξέγερση των Πηλιορειτών κατά των Τούρκων. Πρόκειται για μια πανέμορφη εκκλησία, γεμάτη τοιχογραφίες, ξυλόγλυπτα ενώ η ακουστική του χώρου είναι εκπληκτική καθώς στη στέγη έχουν τοποθετηθεί πήλινα αγγεία.\nΑξίζει να περάσετε την μεταλλική γέφυρα Ντε Κίρικο και να θαυμάσετε το ξωκλήσι των Ταξιαρχών που είναι χτισμένο σαν αετοφωλιά στο βράχο.\nΗ Μονή του Αγίου Νικολάου του Νεομάρτυρα βρίσκεται 5 χλμ. νοτιοανατολικά του χωριού και σώζεται το καθολικό και αξιόλογες τοιχογραφίες. Η εκκλησία κατασκευάστηκε με δωρεά και φροντίδα της Μηλιώτισσας Άννας Φαραντάτου. Διαθέτει μία καταπληκτική θέα σχεδόν προς ολόκληρο το χωριό, τις πλαγιές του βουνού, αλλά και προς σχεδόν ολόκληρο τον Παγασητικό κόλπο.\nΠίσω από το ναό του Αγίου Νικολάου οι τάφοι των 3 Διδασκάλων του Γένους – Άνθιμου Γαζή, Γρηγορίου Κωνσταντά, Δανιήλ Φιλιππίδη.\nΤο ξωκλήσι της Αγίας Τριάδας βρίσκεται 4 χλμ. ανατολικά του χωριού που δίπλα του βρίσκεται το μνημείο του Μακεδονομάχου Kωνσταντίνου Δ. Γαρέφη (1874-1906), που ξεκίνησε από εδώ μαζί με τους άντρες του (Μάιος 1906), για να λάβει μέρος στο Μακεδονικό Αγώνα.\nΠαλιός Σταθμός: Η περιοχή του παλιού σταθμού αποτελεί μια από τις πιο εντυπωσιακές περιοχές, με καλοδιατηρημένα κτίρια σε ένα τοπίο εκπληκτικής φυσικής ομορφιάς.\nΓέφυρα Ντε Κίρικο: Επισκεφθείτε την μεταλλική γέφυρα Ντε Κίρικο, πάνω από τον χείμαρρο Ταξιάρχη, που είναι γνωστή με το όνομα αυτό, προς τιμήν του Ιταλού κατασκευαστή της.\nΤοπικό Μουσείο: Το Τοπικό Μουσείο (Λαογραφικό) ιδρύθηκε το 1982 από την Eλένη – Φαίη Σταμάτη. Περιλαμβάνει αντίγραφο της σημαίας της Επανάστασης του 1821, κεντήματα, υφαντά, εικόνες, αντικείμενα παραδοσιακών επαγγελμάτων και φωτογραφικό υλικό.\nΠλατείες: Η κεντρική πλατεία του χωριού ¨Μελίνα Μερκούρη¨, είναι ένα καλό σημείο για να ξεκινήσετε την περιήγηση σας στην Πορταριά ενώ εδώ βρίσκονται συγκεντρωμένα τα περισσότερα, ξενοδοχεία και εστιατόρια και αποτελεί χώρο όπου πραγματοποιούνται οι πολιτιστικές εκδηλώσεις.\nΚοντά στην πλατεία βρίσκονται τα απομεινάρια του ξενοδοχείου ¨Θεοξένεα¨, που θεωρούνταν το μεγαλύτερο και πολυτελέστερο των Βαλκανίων.\nΗ Πλατεία Αδάμενας αποτελεί σημείο έναρξης του μονοπατιού για την Πηγή Μάνας αλλά και ιδανικό μέρος για ξεκούραση, χαλάρωση και αναψυχή. Είναι προικισμένη με πλατάνια, κρήνες και αυλάκια.\nΕκκλησίες: Δίπλα στην εκκλησία του πολιούχου Αγίου Νικολάου, βρίσκεται το ξωκλήσι της Παναγίας της Πορταρέας του 13ου αιώνα, που χάρισε και το όνομά του στον οικισμό.\nΤο Βυζαντινό μοναστήρι του Αγίου Ιωάννη του Προδρόμου με πλούσια βυζαντινή διακόσμηση, βρίσκεται λίγο πιο ψηλά από την πηγή Μάνα.\nΣτην διαδρομή Πορταριάς – Μακρινίτσας μπορείτε να επισκεφθείτε τη Μονή της Παναγίας της Οδηγήτριας με 40 μοναχές.\nΗ εκκλησία Παναγίτσα – Αγ. Συμεών είναι ένα εκκλησάκι αρχαιολογικής σημασίας και είναι πρόσφατα αναστηλωμένο.\nΠηγή Μάνα: Κάντε μια βόλτα στην Πηγή Μάνα με την πλούσια βλάστηση και τους καταρράκτες, που βρίσκεται στην θέση Κάραβος. Είναι ένας διαμορφωμένος πλακόστρωτος χώρος ανάμεσα σε πλατάνια και νερά ενώ υπάρχει και κιόσκι ανάπαυλας. Από τον καταρράκτη έχετε την δυνατότητα να δείτε από ψηλά την Πορταριά και να απολαύσετε στιγμές χαλάρωσης στο καφενεδάκι που υπάρχει εκεί.\nΤο μονοπάτι για την πηγή ξεκινάει από την πλατεία Αδάμενας.\nΜουσειακά Μνημεία – Αρχοντικά: Πολυάριθμα αναστηλωμένα αρχοντικά που δείχνουν τον τρόπο που έζησε η Πορταριά μέσα στο χρόνο.\nΤο Αθανασάκειο Νηπιαγωγείο που ήταν από τα πρώτα στην Ελλάδα.\nΤο Αρχοντικό Ζούλια που λειτούργησε ως Επαγγελματική Σχολή και σήμερα στεγάζει το Μουσείο Λαϊκής Τέχνης.\nΤο Τσοπότειο Σχολαρχείο που στεγάζει σήμερα το Δημαρχείο.\nΚοντά στην κεντρική πλατεία βρίσκονται τα απομεινάρια του ξενοδοχείου ¨Θεοξένεα¨, που θεωρούνταν το μεγαλύτερο και πολυτελέστερο των Βαλκανίων.\nΆλλα αρχοντικά είναι του Αθανασάκη, Δεσποτικό, Κανταρτζή, Ναουμίδη, Χατζηαργύρη.\nΜουσείο Λαϊκής Τέχνης: Το Μουσείο Λαϊκής Τέχνης στεγάζεται στο αρχοντικό Ζούλια και περιλαμβάνει εκθέματα λαϊκής τέχνης.\nΜουσείο Κομπολογιού Πορταριά: Στο μουσείο κομπολογιού θα δείτε και θα θαυμάσετε μια μεγάλη συλλογή από κομπολόγια.\nΒρύσες: Σε όλη την Πορταριά θα βρείτε βρύσες και κρήνες λιτές ή περίτεχνες ή θολωτές διάσπαρτες τόσο πάνω στον κεντρικό δρόμο όσο και μέσα στα καλντερίμια\nΜια περίτεχνη βρύση είναι και αυτή που βρίσκεται Επαρχιακό δρόμο Πορταριάς – Μακρινίτσας. Είναι η βρύση της Αδάμαινας που από δική της πηγή έχει το καλύτερο νερό.\nΜονοπάτια: Το σημαντικότερο μονοπάτι της Πορταρίας είναι το ¨μονοπάτι των Κενταύρων¨, που ακολουθεί μια διαδρομή πλάι στο ρέμα της πηγής Μάνα. Περιδιαβαίνοντας το μονοπάτι θα μαγευτείτε από την μοναδική φυσική ομορφιά του τοπίου.\nΤο ¨μονοπάτι Ιάσων¨, είναι πρόσφατα σηματοδοτημένο από το Δήμο και ξεκινάει από την αγροτική κατοικία Λάζου στην Άλλη Μεριά και καταλήγει στην Αλυκόπετρα, λίγο πριν το Χάνι.\nΠλατεία: Επισκεφθείτε την πλατεία της Αγίας Παρασκευής του 1719 και απολαύστε τον καφέ σας κάτω από την σκιά του χιλιόχρονου πλάτανου που έχει διάμετρο 14 μ.\nΆγιοι Ταξιάρχες: Οι Άγιοι Ταξιάρχες του 1746, όπου υπάρχει ένας πλάτανος οκτακοσίων ετών και έχει διάμετρο 17,5 μ. Τα δύο αυτά εντυπωσιακά δέντρα οφείλουν το μέγεθος και την μακροζωία τους στις φυσικές πηγές πάνω στις οποίες έχουν ριζώσει. Στην πλατεία του Αγίου Ταξιάρχη υπάρχει η ¨ΚΡΗΝΗ¨ με τις 4 βρύσες.\nΕκκλησίες: Επισκεφθείτε ακόμα τις εκκλησίες του Αγίου Γεωργίου που χτίστηκε το 1722, της Αγίας Κυριακής του 1746 με το αξιόλογο καμπαναριό, των Αγίων Αποστόλων του 1760, των Αγίων Αναργύρων του 1786 και του Αγίου Στεφάνου του 1805.\nΜην παραλείψετε μια επίσκεψη στο εκκλησάκι της Παναγίας της Μεγαλομάτας το οποίο βρίσκεται μέσα σε βράχο και είναι γεμάτο σταλακτίτες. Βρίσκεται λίγο πιο βόρεια από την παραλία της Φακίστρας. Στο ίδιο μέρος δείτε και την σπηλιά όπου τα χρόνια της Τουρκοκρατίας λειτουργούσε το Κρυφό Σχολείο της Τσαγκαράδας.\nΑχιλλοπούλειος Εμπορική Σχολή: Η Αχιλλοπούλειος Εμπορική Σχολή που ιδρύθηκε το 1903 σύμφωνα με την διαθήκη του Ευάγγελου Αχιλλόπουλου και πραγματοποιήθηκε από τον αδελφό του, Σοφοκλή. Σήμερα, οργανώνονται σε αυτό εκθέσεις, συναυλίες, διαλέξεις και άλλες πολιτιστικές δραστηριότητες.\nΝανοπούλειος Σχολή: Η Νανοπούλειος Σχολή χτίστηκε το 1909 με δωρεά του ευεργέτη Νικ. Νανόπουλου και αποτελεί δείγμα της νεοκλασικής αρχιτεκτονικής, όπως διαμορφώθηκε στο Πήλιο τον 20ο αιώνα. Είναι ένα λιθόκτιστο κτίριο όπου στον όροφο του κεντρικού τμήματος στεγάζεται το Δημοτικό Σχολείο ενώ πραγματοποιούνται και πολιτιστικές εκδηλώσεις.\nΕπισκεφθείτε το πέτρινο τοξωτό γεφύρι που βρίσκεται σε μια κατάφυτη ρεματιά και χτίστηκε το 1817.\nΜουσείο Αγγελίνη : Στο μουσείο Αγγελίνη μπορείτε να θαυμάσετε παλιά παραδοσιακά και πολύτιμα αντικείμενα.\nΟι πιο γνωστές παραλίες στο Πήλιο, του Παγασητικού κόλπου είναι:\nΚορώπη: Διαθέτει μια ωραία μικρή πλάζ.\nΚάτω Λεχώνια: Είναι η πρώτη παραλία που θα συναντήσετε ερχόμενοι από το Βόλο.\nΚαλά Νερά: Είναι από τις πιο γνωστές παραλίες του τουριστικού θέρετρου Καλά Νερά και έχει βραβευθεί με γαλάζια σημαία. Τα νερά είναι πολύ καθαρά και υπάρχουν πολλά ταβερνάκια, καφετέριες, μπαράκια κατά μήκος του σκεπασμένου με ευκάλυπτους και πλατάνια παραλιακού δρόμου.\nΜπούφα: Μια όμορφη παραλία με καθαρά νερά, που συγκεντρώνει πλήθος παραθεριστών. Είναι από τις μεγαλύτερες παραλίες του Πηλίου και βρίσκεται ανάμεσα στα χωριά Καλά Νερά και Άφησσο.\nΠάου: Αναμφίβολα μια από τις καλύτερες παραλίες του Παγασητικού κόλπου. Βρίσκεται λίγο βορειότερα από το χωριό Χόρτο.\nΟι πιο γνωστές παραλίες στο Πήλιο, του Αιγαίου Πελάγους:\nΜικρό: Μια πανέμορφη παραλία με ψηλά δέντρα, τεράστια παραλία με ψιλή άμμο, καταγάλανη θάλασσα και πεντακάθαρα νερά. Εκπληκτική θέα στο Αιγαίο πέλαγος.\nΜυλοπόταμος: Μια από τις πιο διάσημες παραλίες του Πηλίου. Μια εντυπωσιακή παραλία με βράχια, χρυσαφένια αμμουδιά και λαμπερά καταγάλανα νερά. Βρίσκεται κοντά στην Τσαγκαράδα.\nΆγιοι Σαράντα: Βρίσκεται στα βόρεια του Αγίου Ιωάννη και τα νερά της είναι γαλαζοπράσινα με χρυσαφένια αμμουδιά που μετατρέπεται σε κατάλευκο ψιλό χαλικάκι κοντά στη θάλασσα.\nΦακίστρα: Άλλη μια διάσημη ακρογιαλιά με επιβλητικά βράχια, πλούσια βλάστηση και γαλαζοπράσινα νερά.\nΠάλτση: Μια χρυσαφένια παραλία με ψιλή άμμο και κρυστάλλινα νερά. Από τις πιο γνωστές στα ανατολικά του Πηλίου.\nΚαστρί: Έχει ψιλή άμμο και είναι ιδανική για wind surfing.\nΠοτιστικά: Η παραλία Ποτιστικά βρίσκεται στην περιοχή Ξυνόβρυση και συγκεντρώνει πολλούς παραθεριστές. Μια απέραντη ακρογιαλιά με ψιλή άμμο, ιδανική για χαλάρωση και ξεκούραση.\nΧορευτό: Μια περιοχή απείρου κάλλους στο ανατολικό Πήλιο, με πλούσια βλάστηση που καταλήγει σε μια καταπληκτική αμμουδιά με καταγάλανα νερά.\nΆγιος Ιωάννης: Βρίσκεται στα ανατολικά παράλια του Πηλίου και έχει μεγάλη χρυσαφένια αμμουδιά.\nΠαπά Νερό: Είναι ένα ειδυλλιακό μέρος που συνδυάζει μοναδικά το πράσινο του βουνού και το γαλάζιο της θάλασσας. Διαθέτει πεντακάθαρη και χρυσαφένια αμμουδιά.\nΑπό την πόλη του Βόλου υπάρχουν δυο βασικοί δρόμοι που οδηγούν στο Πήλιο:\nΟ πρώτος κατευθύνεται ανατολικά, διασχίζει παράκτια τα χωρία του Παγασητικού και καταλήγει στο Τρίκερι. Ο ίδιος δρόμος διακλαδίζεται κοντά στο Νεοχώρι κατευθύνεται προς το ανατολικό Πήλιο για να καταλήξει στο Πουρί.\nΤα χωριά του Πηλίου συνδέονται με υπεραστικά λεωφορεία του ΚΤΕΛ από το Βόλο.\nΠώς θα πάτε Άγιο Γεώργιο Νηλείας: Από τα Άνω Λεχώνια, από το σταθμό όπου αναχωρεί το τρενάκι του Πηλίου, στρίβετε αριστερά προς Άγιο Βλάσιο και περνώντας το χωριό μετά από 5 χλμ. περίπου φτάνετε στον Άγιο Γεώργιο Νηλείας.\nΠώς θα πάτε Ζαγορά: Φτάνοντας στο Βόλο, μέσω Πορταριάς – Χανίων, διανύοντας 47 χιλιόμετρα περίπου φτάνετε στην Ζαγορά. Υπάρχει και άλλη μια παραθαλάσσια διαδρομή μέσω Μηλέων – Τσαγκαράδας αλλά η απόσταση είναι 80 χιλιόμετρα περίπου.\nΠώς θα πάτε Κισσό: Η πρώτη διαδρομή είναι ορεινή. Θα περάσετε το Δυτικό Πήλιο μέσω Πορταριάς και ανεβαίνοντας στο βουνό φτάνετε στα Χάνια, όπου βρίσκεται και το χιονοδρομικό κέντρο. Εκεί, θα κατηφορίσετε στην ανατολική πλευρά μέχρι την περιοχή του Δήμου Μουρεσίου.\nΑκολουθείτε τις πινακίδες προς Τσαγκαράδα και στρίβετε στην Τσαγκαράδα. Διασχίζετε τα χωριά Ξουρίχτι, Τσαγκαράδα, Μούρεσι και φτάνετε στην διασταύρωση προς Κισσό.\nΗ δεύτερη διαδρομή είναι παράκτια και περνάει από το εσωτερικό του Παγασητικού κόλπου. Όταν περάσετε τα παραθαλάσσια χωριά Αγριά, Γατζέα και μέχρι λίγο μετά τα Καλά Νερά, θα ανηφορίσετε προς την Τσαγκαράδα περνώντας από τις Μηλιές.\nΠώς θα πάτε Κορώπη: Μετά τον Βόλο, ακολουθείτε τον παραλιακό δρόμο και ακολουθείτε τις πινακίδες προς Αργαλάστη. Ακολουθώντας τον παραλιακό δρόμο περνάτε από τα χωριά Αγριά, Λαχώνια, Κάτω Γατζέα, Καλά Νερά. Μετά το χωριό Καλά Νερά είναι η Κορώπη.\nΠώς θα πάτε Μακρινίτσα: Για να φτάσετε στην Μακρινίτσα, ακολουθείτε τον παραλιακό δίκτυο του Πηλίου. Περνώντας το Βόλο, ακολουθείτε το δρόμο για Πορταριά. Υπάρχει και μια άλλη διαδρομή από τον πρόσφατο δρόμο μέσω Κουκουράβας.\nΚαι οι δυο δρόμοι καταλήγουν στην πλατεία Μπράνη στην είσοδο του χωριού.\nΠώς θα πάτε Μηλιές: Για να φτάσετε στις Μηλιές, ακολουθείτε τον παραλιακό δίκτυο του Πηλίου. Περνώντας το Βόλο, ακολουθείτε την διαδρομή που οδηγεί κατά σειρά στην Αγριά, στα Λεχώνια, στην Γατζέα και στα Καλά Νερά.\nΜετά τα Καλά Νερά, πρέπει να στρίψουμε αριστερά στην διασταύρωση που θα βρούμε προς Μηλιές και Τσαγκαράδα.\nΠώς θα πάτε Πορταριά: Για να φτάσετε στην Πορταριά, ακολουθείτε τον παραλιακό δίκτυο του Πηλίου. Περνώντας το Βόλο, ακολουθείτε το δρόμο και τις πινακίδες για Πορταριά.\nΠώς θα πάτε Τσαγκαράδα: Μπορείτε να επισκεφθείτε την Τσαγκαράδα από δυο διαφορετικές διαδρομές.\nΗ πρώτη διαδρομή είναι ορεινή. Θα περάσετε το Δυτικό Πήλιο μέσω Πορταριάς και ανεβαίνοντας στο βουνό φτάνετε στα Χάνια, όπου βρίσκεται και το χιονοδρομικό κέντρο. Εκεί, θα κατηφορίσετε στην ανατολική πλευρά μέχρι την περιοχή του Δήμου Μουρεσίου.\nΧιλιομετρικές αποστάσεις από το Βόλο προς τα χωριά του Πηλίου\nΧρήσιμα Τηλέφωνα Πήλιο\nΠΗΛΙΟ, ΜΑΓΝΗΣΙΑ, ΘΕΣΣΑΛΙΑ\n24210 72420, 24210 72421\nΕλληνικός Οργανισμός Τουρισμού (ΕΟΤ):\n24210 24915, 24210 36233\nΔρομολόγια τρένου του Πηλίου\n24230 86204, 24230 86890\nΑγροτικό Ιατρείο Κισσού\nΑγροτικό Ιατρείο Αγ. Γεώργιος\nΙερός Ναός Αγίας Μαρίνας Κισσός\nΜουσείο Λαϊκής Τέχνης Μακρινίτσας\n24230 86260, 24320 86936\n24280 99350, 24280 99536\nΑγροτικό Ιατρείο Τσαγκαράδας\n24260 22400, 24260 22306\n24260 49250, 24260 49204\nΤουριστικό Γραφείο Τσαγκαράδας


«Κανονικότητα» – Animartists\nΔημήτρης Σούκουλης 24 Νοεμβρίου, 2019 ΑΝΑΣΤΟΧΑΣΜΟΙΔΟΚΙΜΙΑ108 views\nΗ κανονικότητα δεν είναι ένα λήμμα. Δεν ερμηνεύεται. Δε μεταφράζεται. Δεν εφαρμόζεται συλλογικά. Δεν έχει μία αυστηρά συγκεκριμένη κοινωνική βάση. Δεν είναι φιλοσοφικός όρος. Δεν είναι πολιτικός όρος. Η κανονικότητα έχει ατομική έννοια και αυστηρά προσωπική σημασία ή τουλάχιστον η ερμηνεία της. Το άτομο συντονίζεται στο απόφθεγμα κι αυτό διυλίζεται και διαμερίζεται εντός του ανάλογα με τους προσωπικούς βιωματικούς καταλύτες του ίδιου του ατόμου. Τεντώνει και μαζεύεται λάστιχο στην καθημερινή μας ζωή και μας κάθεται ως ελαστικό κολάν αναλόγως. Τονίζονται επίκτητες ατέλειες φόβοι και συμπλέγματα. Εσωτερικά, είμαστε όμορφοι γιατί είμαστε μοναδικοί και σπάνιοι. Η κανονικότητα δεν είναι κοινωνιολογικός όρος μιας επιστημονικής θεωρίας. Είναι σλόγκαν μιας ρεκλάμας που φωτίζει τα ερείπια του «σύγχρονου ατόμου» του χωριού όπως και της κάθε αστικής μικρογειτονιάς ανά την επικράτεια. Η προκήρυξη απλά βρήκε πρόσφορο και γόνιμο έδαφος και φυσικά δεν είναι σύγχρονο φαινόμενο. Η κανονικότητα θα μπορούσε άνετα κι επιτυχώς να παραλληλιστεί, αν όχι να τακτοποιηθεί άρρηκτα, με τη μεσσιανική φοβέρα σκοτεινού ψευδοπροφήτη για την εγκατάλειψη κάθε ελπίδας, φιλοδοξίας, ψευδαίσθησης, ονείρου, ανάσας, ενσυναίσθησης για τον διπλανό, τον σύζυγο, τον γιο ή την κόρη, τον ομοκρέβατο, εγκατάλειψη κάθε προσπάθειας αλλαγής για τον εαυτό μας. Ήρθε και διακηρύττει σε καφενεία και πλατείες πως όλα είναι μάταια και να γυρίσουν όλοι στα σπίτια τους. Να κλείσουν τα παράθυρα και τις πόρτες. Αυτό που τους βαραίνει δεν είναι το ουράνιο στερέωμα, δεν υπάρχει το άπειρο πέρα από αυτό που βλέπουν μα μόνο ένα τσιμεντένιο στέγαστρο, η τούβλινη ταράτσα, η κεραμιδένια σκεπή και παντού, ολόγυρα, παραπετάσματα, κουρτίνες και κεραίες. Όρια. Όρια ορατά, όρια αόρατα.\nΕγώ γεννήθηκα στην κανονικότητα. Δεν είδα τον προφήτη. Δε συνομίλησα μαζί του, ούτε αντιπαραβλήθηκα. Είδα όμως τα ευαγγέλιά του απλωμένα στο τραπέζι πριν την άφιξή μου στα εγκόσμια. Σκορπισμένα στο πάτωμα, στα δωμάτια, δίπλα και κάτω από το κρεβάτι, όπως τα χέρια τα άφησαν να πέσουν βυθισμένα από τη θολούρα της απόγνωσης, της αυτοεγκατάλειψης. Μου τα διηγήθηκαν άλλοι που είχαν ήδη γίνει απαθείς θιασώτες του εαυτού τους και μυητές του προφήτη, ορκισμένοι ακόλουθοί του. Αυτό πρεσβεύει η κανονικότητα. Δε χρειάζεται γερό μνημονικό. Η φόρμουλά της είναι απλή και εύκολα αναπαραγόμενη στη νιοστή δύναμη. Αρκεί κανείς να την αφήσει να φωτοτυπείται στην καθημερινότητά του. Τα δόγματά της, οι συμπερασματικές της καταλήξεις θα επιβεβαιώνονται πια αυτόματα. Ή ακόμα καλύτερα ο εγκέφαλος θα τις βλέπει να επαληθεύονται διαστρεβλώνοντας τις εξωτερικές συνθήκες, καταπιέζοντας τις εσωτερικές αντιστάσεις. Οι καπνοί της δεν έχουν παυσίλυπες αναλγητικές δράσεις αλλά δρουν λιμπιντικά για γρήγορες και βίαιες εκτονώσεις της σάρκας, των μυών που ψάχνουν φταίχτη, αποδιοπομπαίο. “Πυξ λαξ”, γιατί η επιβολή της κανονικότητας ενέχει βιαιοπραγία. Η βία αποτελεί όχι τον αυτοσκοπό της αλλά αποτελεί τα παράγωγά της, τα απόβλητα της εσωτερικής διεργασίας, της καταπίεσης: το μίσος, η αποστροφή, ο φθόνος σε οποιονδήποτε φαίνεται πως αντιστέκεται και διάγει μια ζωή διαφορετική εκτός των πλαισίων, αποκλίνει από τους κανόνες. Τα υπόλοιπα είναι ημίμετρα. Η αυτοθυσία γίνεται δρομαίως και καλπάζοντας γιατί δεν αφήνει όρια για αναθεωρήσεις. Δεν χωρεί δεύτερη σκέψη. Το χέρι σηκώνεται υπναλέα.\nΕγώ τράφηκα στην κανονικότητα, αλλά για προσωπικούς λόγους την έφτυσα κουταλιά κουταλιά στο πιάτο αυτών που μου την προσέφεραν, γιατί η γλώσσα μου γύριζε ανάποδα και αναστρεφόταν στον ουρανίσκο όπως του μοσχαριού που υποφέρει από σπογγώδη εγκεφαλοπάθεια, γιατί είχε κάθε φορά να αντιλέγει κι όχι πάντοτε φραστικά. Κάτι, απλά, χωρίς μια νομοτέλεια, είχε πάει στραβά ή -ακόμα καλύτερα- στη δική μου περίπτωση, η άγνοια σώζει. Απέκτησα λοιπόν αντισώματα και γνωρίζω τις μορφές που αποκτά ανά καιρούς. Τη φύση της, το καρκινικό της κύτταρο. Κανονικότητα είναι η πράξη της οργισμένης αυτολύπησης για όσα δε μπορέσαμε να καταφέρουμε. Η πικρή της υπόγευση. Η εξιλέωσή μας και η φευγαλέα αυτοδικαιολόγηση. Μια ψεύτικη φιλευσπλαχνία προς τον εαυτό μας, δόλια αυτοσυγκράτηση, η οποία οδηγεί στην προσωπική καταστροφή, στον αφανισμό της ύπαρξης, αφού αυτή πρώτα έχει περάσει αλλεπάλληλες διπολικές τάσεις. Και είναι η ύστατη προδοσία του πραγματικού μας εαυτού. Και είναι Ars Universalis.\nΗ κανονικότητα είναι το κρυφό κλάμα στις γωνίες πίσω από την πόρτα, ενώ το χέρι, αδύναμο, σφίγγει το πόμολο. Κρίμα, κι αυτή τη φορά κανείς δε φεύγει.\nΚανονικότητα είναι ο εγκλωβισμός και η αυτοτιμωρία. Το ηθελημένο αδιέξοδο. Το στραπατσαρισμένο όνειρο. Η εγκατάλειψη σε νάρθηκες και μπαστούνια.\nΚανονικότητα είναι τα όμορφα και τα νοικοκυρεμένα. Τα παστρικά. Η γυαλάδα της επιφάνειας.\nΤα μάτια άδεια μα τα χέρια γεμάτα, το στομάχι χωρίς πάτο.\nΟ χοντρός κώλος της γειτόνισσας και η ντουζίνα κότες της όπως γυαλίζουν στο άπληστο μάτι.\nΤο άτιμο θηλυκό. Η καπατσοσύνη του διπλαρώματος. Το αρσενικό που ζέχνει τραγίλα κι ο θλιβερός του ρόλος.\nΗ επίσημη γκόμενα της Κυριακής και των εορταστικών περιστάσεων, της σαββατιάτικης εξόδου. Η κρυφή των μεσοβδόμαδων συνευρέσεων.\nΗ επιτυχής ωορρηξία της εφήβου. Ο πρησμένος μαστός. Η περίσταση της αγοραπωλησίας.\nΗ ενοχική συνουσία. Η αμαρτία. Η μετάνοιά της. Η λιμπιντική αυταπάρνηση.\nΤα στριπτιτζάδικα της εθνικής. Τα πανηγύρια στα προαύλια της εκκλησίας. Η φωνή της λαϊκής αοιδού που προσκαλεί για γουρνοπούλα και μπύρα παγωμένη.\nΟι πρεσβείες των Οσίων και των Μαρτύρων.\nΚανονικότητα είναι το μίσος στο διαφορετικό, σε όποιον, αντίθετα με εμάς τους τελματωμένους, ξέφυγε και δεν έχουμε νεότερα. Το δεύτερο πληγώνει πιο πολύ. Οι μυθοπλασίες κάποια στιγμή κουράζουν με τις αβάσιμες εικασίες τους.\nΚανονικότητα είναι η μετάθεση των στιγμών σε ένα μέλλον απροσδιόριστο και χαώδες. Η Βασιλεία των Ουρανών.\nΚανονικότητα είναι η δυσθυμία στην υπερβολή των λέξεών μου, στο αυταπόδεικτό τους.\nanimartistsΑναστοχασμοίανδραςανθρωποιΑνοχήαντίστασηβίαΓΥΝΑΙΚΑΔημήτρης ΣούκουληςδιαφορετικόΕαυτόςΕλλάδαιστόςκανονικότηταΚοινωνίαμη κανονικόνομοτέλειαΟΙΚΟΓΕΝΕΙΑπροφήτηςσάρκασεβασμόςφταιχτηςΦύση\nNext ArticlePrunus Mahaleb


Συνέντευξη του Πρωθυπουργού Γιώργου Α. Παπανδρέου στην Αυστριακή εφημερίδα "Der Standard" με τους δημοσιογράφους Christoph Prantner και András Szigetvari - Γιώργος Α. Παπανδρέου\nΣυνέντευξη του Πρωθυπουργού Γιώργου Α. Παπανδρέου στην Αυστριακή εφημερίδα “Der Standard” με τους δημοσιογράφους Christoph Prantner και András Szigetvari\n12 Ιουνίου 2010, 18:39\t• Εκτύπωση\nΓραφείο Τύπου, ΠΑΣΟΚ, Πρωθυπουργός, Υπουργείο Εξωτερικών\nStandard: Και ο κύριος Ackermann, που ήταν επίσης στη Βιέννη, πιστεύει ότι η Ελλάδα έχει χρεοκοπήσει. Τον πείσατε για το αντίθετο;\nΓιώργος Α. Παπανδρέου: Πολλοί τραπεζίτες συγκεντρώθηκαν στη Βιέννη. Παρουσίασα σε όλους τα σχέδια και την πρόοδό μας στα επιμέρους θέματα. Καθήκον μας είναι να εγκαταλείψουμε την κακοδιαχείριση της προηγούμενης κυβέρνησης και να αναδομήσουμε πλήρως την οικονομία. Θέσαμε πολλά πράγματα σε κίνηση κατά την διάρκεια των δύο τελευταίων τριμήνων και κινούμαστε πλήρως εντός του προγραμματισμού μας. Τα μέτρα μας αποδίδουν.\nStandard: Οι Αμερικανοί το βλέπουν διαφορετικά. Σύμφωνα με την Wall Street Journal επενδυτές και μάνατζερ πιστεύουν ότι η Ελλάδα έχει 75% πιθανότητες να χρεοκοπήσει.\nΓιώργος Α. Παπανδρέου: Προσκαλώ ένθερμα τους κυρίους αυτούς να έρθουν στην Αθήνα για να αξιολογήσουν την κατάσταση από την άλλη πλευρά του Ατλαντικού. Ορισμένες φορές κάνει καλό να γνωρίζει κανείς πώς λειτουργεί η Ευρωπαϊκή Ένωση. Η Ευρώπη έχει τους δικούς της θεσμούς. Υπάρχει ισχυρή υποστήριξη για το ευρώ, την ευρωζώνη και την Ελλάδα. Πήραμε δάνεια για να εφαρμόσουμε ριζοσπαστικές μεταρρυθμίσεις που θα εγγυηθούν την ανάκαμψη της Ελλάδας. Εξάλλου, δίπλα στο 75% υπάρχει και το υπόλοιπο 25% .\nStandard: Σε περιόδους λιτότητας, για σοσιαλδημοκράτες επικεφαλείς κυβερνήσεων, όπως εσείς και ο καγκελάριος Φάιμαν, αποτελεί κρίσιμο ερώτημα, πώς θα χρηματοδοτηθεί το κοινωνικό κράτος στα επόμενα χρόνια. Ποιό είναι το πρότυπο σας;\nΓιώργος Α. Παπανδρέου: Η Ελλάδα αποτελεί στο συγκεκριμένο θέμα εξαίρεση. Δεν έχουμε ένα ολοκληρωμένο κράτος πρόνοιας. Δεν δαπανούμε πολλά για την υγεία και την παιδεία. Οι πολίτες πληρώνουν ήδη για πολλές υπηρεσίες πολύ περισσότερα χρήματα από ότι σε άλλες χώρες τις ΕΕ. Είχαμε ένα αδιαφανές κακοδιοικούμενο κράτος με πολλές πελατειακές δομές. Εδώ υπάρχουν πολλές ευκαιρίες να γίνουν βαθιές τομές. Μπορούμε να εξοικονομήσουμε, σύμφωνα με έρευνες του Brookings Institution στην Ουάσιγκτον, 8% του ΑΕΠ μας, δηλαδή 20 δις ευρώ αν καταπολεμήσουμε τη διαφθορά. Nα μια σημαντική ευκαιρία.\nΤο άλλο ερώτημα είναι πώς θα ξαναγίνουμε ανταγωνιστικοί σ’ ένα παγκοσμιοποιημένο κόσμο; Αυτό δεν αποτελεί μόνο ελληνικό πρόβλημα αλλά είναι και ευρωπαϊκό συγχρόνως. Θέλουμε να γίνουμε ανταγωνιστικοί, με το να περικόψουμε τις κοινωνικές δαπάνες; Ή θέλουμε να γίνουμε ανταγωνιστικοί με το να δημιουργήσουμε μεγαλύτερη υπεραξία για την κοινωνία; Πιστεύω ότι πρέπει να επιδιώξουμε το δεύτερο. Πρέπει να δώσουμε προσοχή στα δημοσιονομικά ελλείμματα, σύμφωνοι, αλλά θα πρέπει και να επενδύσουμε. Προπάντων στο ανθρώπινο κεφάλαιο. Το κοινωνικό κράτος πρέπει να υπάρχει, γιατί αποτελεί προϋπόθεση για να μπορούν να δημιουργήσουν οι άνθρωποι. Δεν είναι σύμπτωση ότι οι βόρειες χώρες, ο Καναδάς ή η Αυστραλία είναι πολύ ανταγωνιστικές και ταυτόχρονα έχουν πολύ υψηλό επίπεδο κοινωνικού κράτους, αυτό δεν αποτελεί αντίφαση.\nStandard: Το ΔΝΤ σας επέβαλλε πολύ αυστηρή πολιτική λιτότητας. Οι αμοιβές θα πρέπει να μειωθούν για να γίνει η Ελλάδα ανταγωνιστικότερη και να κάνει περισσότερες εξαγωγές. Μήπως αυτή η στρατηγική είναι καταδικασμένη σε αποτυχία; Η Ελλάδα δεν έχει μεγάλη βιομηχανία, εξάγει κυρίως αγροτικά προϊόντα.\nΓιώργος Α. Παπανδρέου: Έχουμε προϊόντα για τα οποία μπορούμε να βρούμε εξειδικευμένες αγορές. Όπως για τον ποιοτικό τουρισμό και για την διεθνώς γνωστή μεσογειακή κουζίνα. Μέχρι τώρα δεν εκμεταλλευτήκαμε πλήρως τις δυνατότητες που μας παρείχε η Ε.Ε. Θα κάνουμε περισσότερο χρήση της κοινής αγροτικής αγοράς της Ε.Ε. προκειμένου να αλλάξουμε την αγροτική οικονομία μας και να την καταστήσουμε ανταγωνιστικότερη.\nStandard: Είναι ρεαλιστικό να προσπαθήσει να βγει κανείς από την κρίση μέσω αγροτικών προϊόντων;\nΓιώργος Α. Παπανδρέου: Τα επόμενα 5-10 χρόνια η γεωργία θα αποκτήσει μεγαλύτερη σπουδαιότητα. Θα αυξηθεί η ζήτηση για τρόφιμα, ιδιαίτερα για τρόφιμα υψηλής ποιότητας. Στον τουρισμό και την γεωργία μπορεί η Ελλάδα να παίξει έναν σημαντικό ρόλο. Όπως και στον τομέα των ανανεώσιμων πηγών ενέργειας. Έχουμε την μεγαλύτερη δυναμικότητα στην αιολική ενέργεια την οποία δεν εκμεταλλευόμαστε. Διαθέτουμε επίσης μεγάλο αριθμό άριστα εκπαιδευμένου εργατικού δυναμικού. Το οποίο επίσης δεν εκμεταλλευόμαστε. Ατυχώς, οι προηγούμενες κυβερνήσεις άφησαν ανεκμετάλλευτες αυτές τις δυνατότητες και δεν επένδυσαν αρκετά σ’ αυτές. Αυτό προκάλεσε πολλά χρέη χωρίς την δημιουργία μίας ανταγωνιστικής οικονομίας.\nStandard: Μία ερώτηση κλειδί είναι κατά πόσον έχετε στο εσωτερικό πολιτική στήριξη για τα σχέδια σας. Σύμφωνα με πρόσφατες δημοσκοπήσεις μόνο το 18% των Ελλήνων συμφωνούν με την πολιτική που ακολουθείτε. 81% αναμένουν ότι θα υπάρξουν πάλι μεγάλες διαδηλώσεις εναντίων της κυβέρνησης. Πολλοί πολίτες δεν έχουν συνειδητοποιήσει την σοβαρότητα της κατάστασης. Πώς θέλετε να τους πείσετε;\nΓιώργος Α. Παπανδρέου: Πιστεύω ότι το 100% των Ελλήνων πολιτών αναμένουν ότι θα γίνουν διαδηλώσεις. Από το 1974 δεν πέρασε καμία χρονιά χωρίς μεγάλες διαδηλώσεις στην Ελλάδα – άλλωστε αυτό αποτελεί και ένα θεμελιώδες δημοκρατικό δικαίωμα. Εάν το ερώτημα προς τους πολίτες δεν είναι το κατά πόσον τους αρέσουν αυτά τα μέτρα αλλά το κατά πόσον τα θεωρούν αναγκαία, τότε μία μεγάλη πλειοψηφία του κόσμου μας στηρίζει. Αλλά βεβαίως διανύουμε μία δύσκολη περίοδο. Οι άνθρωποι αισθάνονται τα αυστηρά μέτρα που θεσπίσαμε και αναρωτιούνται πως θα τα ξεπεράσουμε. Όλες οι φήμες, ο φόβος, τρομάζουν τους ανθρώπους. Οι Έλληνες ζουν εδώ και 8 μήνες με τον κίνδυνο να απολέσουν την δουλειά τους, τη σύνταξη τους και το Ευρώ. Κάναμε τα πάντα προκειμένου να μην συμβεί τίποτα από όλα αυτά.\nStandard: Και παρόλα αυτά φαίνεται ότι η πλειοψηφία των Ελλήνων δεν έχουν πειστεί για την πολιτική σας.\nΓιώργος Α. Παπανδρέου: Νομίζω ότι η Ευρώπη δεν μπορεί να ομιλεί μόνο για μειώσεις στην δημόσια διοίκηση και στις κυβερνήσεις. Πρέπει να κοιτάξουμε και πως θα προχωρήσουμε. Όπως βλέπουμε σε εθνικό επίπεδο πως θα μειώσουμε τα χρέη μας, έτσι πρέπει να δούμε με ποιο τρόπο θα γίνουν επενδύσεις από την Ευρώπη. Και για αυτό το λόγο θα πρέπει να αναδείξουμε τον φυσικό μας πλούτο και τις δυνατότητες που διαθέτουμε. Μίλησα με τον Καγκελάριό σας για τον φόρο επί των χρηματοοικονομικών συναλλαγών, για ένα φόρο στις εκπομπές ρύπων καθώς και για την εισαγωγή euro-bonds ως ευρωπαϊκή πηγή εσόδων για υποδομές και εκπαίδευση.\nΔεν πιστεύω ότι μονομερή μέτρα θα λύσουν το πρόβλημα. Χρειαζόμαστε επίσης Ανάπτυξη, επομένως επενδύσεις. Γι αυτό πρέπει να δημιουργήσουμε και τις προϋποθέσεις. Και πρέπει ταυτόχρονα να δημιουργήσουμε ένα ρυθμιστικό πλαίσιο για τις τράπεζες προκειμένου αυτές να αρχίσουν πάλι να επενδύουν. Διότι μετά το 2008 έπαυσαν οι τράπεζες να έχουν πλέον εμπιστοσύνη και δεν εφοδιάζουν τις επιχειρήσεις με αρκετή ρευστότητα.\nStandard: Η Ε.Ε. έχει καταρτήσει ένα πακέτο 750 δις ευρώ προκειμένου να σταθεροποιήσει τις νομισματικές αγορές. Παρόλα αυτά το ευρώ εξακολουθεί να πέφτει. Μήπως τα 750 δις. δεν είναι αρκετά;\nΓιώργος Α. Παπανδρέου: Το σημαντικότερο κατά την διάρκεια της κρίσης ήταν ότι η Ευρώπη αντέδρασε γρήγορα και συνεργάστηκε. Η ιδέα της ευρωπαϊκής αλληλεγγύης είναι πραγματική και ήταν πολύ βασικό να γίνει αυτό ορατό. Πολλές διακυμάνσεις στις αγορές οφείλονταν στον ισχυρισμό ότι η Ευρώπη δεν ήταν ικανή να αντιδράσει. Τώρα έχουμε την απόδειξη ότι ο ισχυρισμός αυτός ήταν λανθασμένος. Το ευρώ μπορεί βραχυπρόθεσμα να ανέβει ή να πέσει αλλά δεν αμφισβητείται πλέον η θετική μακροπρόθεσμη προοπτική για το νόμισμα. Τώρα που σβήσαμε την φωτιά πρέπει να βρούμε ικανές λύσεις για τις κοινές προκλήσεις στην Ε.Ε.. Χρειαζόμαστε περισσότερη οικονομική συνεργασία και μία κοινή στρατηγική μέχρι το 2020. Η κρίση έδειξε ένα πράγμα : χρειαζόμαστε περισσότερη και όχι λιγότερη Ευρώπη.\nStandard: Ποιά ήταν η δυσκολότερη στιγμή για εσάς τους περασμένους μήνες;\nΓιώργος Α. Παπανδρέου: Πιστέψτε με. Υπήρξε μια πληθώρα δυσκολιών. Αλλά ίσως η περίοδος των αποφάσεων για την λιτότητα να ήταν η σκληρότερη. Από την άλλη πλευρά είμαστε εδώ προκειμένου, ορισμένες φορές, να λαμβάνουμε και δύσκολες αποφάσεις.\n“Η πανδημία του κορονοϊού ανέδειξε την παγκόσμια… ΣΥΝΕΝΤΕΥΞΗ ΓΙΩΡΓΟΥ Α. ΠΑΠΑΝΔΡΕΟΥ ΣΤΟ ΚΙΝΕΖΙΚΟ ΠΡΑΚΤΟΡΕΙΟ ΕΙΔΗΣΕΩΝ XINHUA “Η πανδημία του κορονοϊού ανέδειξε την παγκόσμια αλληλεξάρτηση και την…\n"Κρισιμότερο εργαλείο για την ανάκαμψη, η… Σημεία συνέντευξης Γιώργου Α. Παπανδρέου στον τηλεοπτικό σταθμό EURONEWS για τις συνέπειες της πανδημίες, δέκα χρόνια μετά την προσφυγή…


Ελληνόψυχος: Τραμπούκοι αναζητούν φοιτητές στην Πάντειο, επειτα από στοχοποίηση στο Athens Indymedia\nΤραμπούκοι αναζητούν φοιτητές στην Πάντειο, επειτα από στοχοποίηση στο Athens Indymedia\nΗ Φ.Ο.Σ. ΚΑΠΟΙΟΥΣ ΕΝΟΧΛΕΙ!!\nΔΕΛΤΙΟ ΤΥΠΟΥ Φ.Ο.Σ. ΠΑΝΤΕΙΟΥ\nΓια ακόμη μία φορά γίναμε μάρτυρες της ασυδοσίας στα Ελληνικά Πανεπιστήμια και της παντελούς έλλειψης ασφάλειας των φοιτητών. Συγκεκριμένα, την Δευτέρα, ένα από τα πιο δραστήρια μέλη της Φ.Ο.Σ. και υπεύθυνος της Φ.Ο.Σ. Παντείου έγινε στόχος επίθεσης από 10 κουκουλοφόρους οι οποίοι εν ώρα μαθήματος έψαχναν τον εν λόγω φοιτητή προκειμένου να λύσουν τις διαφορές τους. Από καθαρή τύχη δεν υπήρξε σύγκρουση, καθώς η Φ.Ο.Σ. για ακόμη μια φορά επέλεξε το δρόμο της αποφυγής κάθε μορφής βίας.\nΤο περιστατικό δεν μπορεί να θεωρηθεί τυχαίο καθώς επί πολλές βδομάδες στο γνωστό site που εδρεύει στο Πολυτεχνείο (Athens.Indymedia), ο φοιτητής στοχοποιούνταν από άτομα του Παντείου με φράσεις όπως (Τσακίστε τον, ούτε σπιθαμή γης στους φασίστες). Όπως όλοι καταλαβαίνετε κάτι τέτοιο θέτει σε μεγάλο κίνδυνο τη σωματική ακεραιότητα του φοιτητή, με την ανοχή των πρυτανικών αρχών και της κυβέρνησης.\nΗ Φ.Ο.Σ. Παντείου απαιτεί από τις Πρυτανικές Αρχές και από τον Πρύτανη προσωπικά να αναλάβουν τις ευθύνες τους προτού να είναι αργά και θρηνήσουμε θύματα. Εάν δεν παρθούν άμεσα μέτρα είμαστε υποχρεωμένοι να προστατέψουμε τον συνάδελφό μας με κάθε ένδικο μέσο. Ζητούμε και από τις υπόλοιπες φοιτητικές παρατάξεις και ιδίως την φιλοκυβερνητική παράταξη της ΔΑΠ ΝΔΦΚ να καταδικάσουν το γεγονός και να προβούν σε ανάλογες ενέργειες διαμαρτυρίας προς τις αρμόδιες αρχές.\nΞεκαθαρίζουμε πως δεν θα ανεχτούμε άλλες απειλές. Στο δρόμο της βίας και της σύγκρουσης η Φ.Ο.Σ. δεν θα πάρει μέρος σε καμία περίπτωση. Υπηρετούμε την Δημοκρατία και μόνο την Δημοκρατία. Ας το καταλάβουν κάποιοι ότι τα Δεκεμβριανά και ο Εμφύλιος δεν μπορούν να αναστηθούν. Τα προβλήματα του υποβαθμισμένου Ελληνικού Πανεπιστημίου θα πρέπει να μας απασχολούν.\nΟΧΙ ΑΛΛΗ ΤΡΟΜΟΚΡΑΤΙΑ ΣΤΑ ΕΛΛΗΝΙΚΑ ΠΑΝΕΠΙΣΤΗΜΙΑ\n*Παρακάτω παραθέτουμε τις απειλές που δέχθηκε ο φοιτητής (πατήστε πάνω στις εικόνες)\nΑναρτήθηκε από Φ.Ο.Σ. ΠΑΝΤΕΙΟΥ\nΩς μέλος της κοινότητας του ΥΤ γνωρίζω τα συγκεκριμένα άτομα που στοχοποιούνται στα παραπάνω αποσπάσματα. Ποιοί είναι άραγε οι "Φασίστες". Αυτοί που ανεβάζουν ως επί το πλείστον, βίντεο απο ομιλίες στην Ελληνική Βουλή, ή αυτοί που επιδιώκουν έμπρακτα να τους φιμώσουν δια της βίας;\nLabels: Αναρχικοί, ΦΟΣ, Athens Indymedia


Μαζί στη ζωή, μαζί και στην TV! | κοσμικα , opinions | womenonly.gr\nΜαζί στη ζωή, μαζί και στην TV!\nΦωνάζουν οι ειδικοί επί των σχέσεων πως η 24ωρη συνύπαρξη με το έτερο ήμισυ βλάπτει σοβαρά τη σχέση. Έχουν βραχνιάσει να το φωνάζουν,\nΦωνάζουν οι ειδικοί επί των σχέσεων πως η 24ωρη συνύπαρξη με το έτερο ήμισυ βλάπτει σοβαρά τη σχέση. Έχουν βραχνιάσει να το φωνάζουν, αλλά στην περίπτωση της Σοφίας Αλιμπέρτη ισχύει το... στου κουφού την πόρτα όσο θέλεις βρόντα! Δεν πα να λένε, ότι δεν είναι ο, τι καλύτερο δύο σύντροφοι να είναι μαζί στο σπίτι και στη δουλειά; Η Σοφία μάλλον έχει πάθει μία... Παρθενη-εξάρτηση και για του λόγου το αληθές πασχίζει να είναι ο καλός της ο νέος συμπαρουσιαστής της στο «Καλομελέτα κι έρχεται»!\nΤα τελευταία δύο Σαββατοκύριακα ο Αλέξανδρος είναι στο πλευρό της Σοφίας, εκτελώντας χρέη συμπαρουσιαστή. Ωστόσο, το μοντέλο και ηθοποιός είναι υπό δοκιμή, αφού ο ΑΝΤ1 ζήτησε πρώτα να δουν πως τα πάει κι αν αρέσει στον κόσμο (και στην AGB βεβαίως, βεβαίως) και μετά να τον κάνουν μόνιμο. Αν και είναι ακόμη αρχή, φαίνεται πως τα πηγαίνει καλά και ως ζευγάρι δένουν και τηλεοπτικά.\nΒέβαια, σε αυτό βοηθάει πολύ και η αγαπημένη του, η οποία, δεν τον περιορίζει στον άχαρο ρόλο του χορευτή - συμπαρουσιαστή, ούτε τον βγάζει στις πλατείες και τα βουνά να κάνει ζωντανές συνδέσεις, όπως καλή ώρα με τον Μιχάλη Μαρίνο. Αντίθετα, δίνει στον Αλέξανδρο αρκετό χρόνο να μιλάει, να κάνει τις ερωτήσεις του κι όποτε του έρχεται (δυστυχώς αρκετά συχνά) να κάνει και το χιουμοράκι του. Έτσι, είναι ζήτημα χρόνου η... μονιμοποίηση του!


Πως παίρνουν τα κράτη το όνομα τους; - Pelop.gr\nΠως παίρνουν τα κράτη το όνομα τους;\nΗ Αμερική, από την άλλη, πήρε το όνομά της από έναν σημαντικό άνθρωπο, εδώ τον ιταλό εξερευνητή Αμέρικο Βεσπούτσι. Αλλά και οι Φιλιππίνες εμπίπτουν στην κατηγορία, αντλώντας το τοπωνύμιό τους από τον βασιλιά της Ισπανίας, Φίλιππο Β'. Ο σημαντικότερος απ' όλους είναι βέβαια ο Χριστόφορος Κολόμβος, καθώς οχτώ χώρες διατηρούν ακόμα τα ονόματα που τους είχε δώσει ο θαλασσοπόρος. Η Κολομβία δεν εμπίπτει εδώ, καθώς αυτή πήρε το όνομά της από τον Κολόμβο!


ΔΗΜΟΣΙΟΣ ΚΙΝΔΥΝΟΣ: Φιλόσοφοι για… δέσιμο! : Ανιχνεύσεις\nΔΗΜΟΣΙΟΣ ΚΙΝΔΥΝΟΣ: Φιλόσοφοι για… δέσιμο!\n30/9/18\t| 1\tσχόλια\t| 0\tαπαντήσεις\t| 826 εμφανίσεις\n[Ο καθηγητής Ζαν-Φρανσουά Μπραουνστάιν, στο πρόσφατο βιβλίο του, το λέει επί το ευγενικότερο: ‘’Η ΦΙΛΟΣΟΦΙΑ ΤΡΕΛΑΘΗΚΕ’’. Aναφέρεται στους Αμερικανούς ‘’πρωτοπόρους’’, και τους Ευρωπαίους θιασώτες τους, φιλοσόφους που με επίκεντρο το φύλο, το ζώο και την ευθανασία σε συνδυασμό με την συνεχή επινόηση δικαιωμάτων γκρεμίζουν τον άνθρωπο από το βάθρο του και τον υπαγάγουν στη φύση. Μετρήσαμε ήδη τα πρώτα θύματα αυτής ψευδοεπιστημονικής σκέψης, που ορμώμενη εξ Αμερικής κατακλύζει την παρακμιακή και αυτοκτονική Ευρώπη. Και στη χώρα μας, ακόμα και μητέρες, πρωτοκλασάτες της Δεξιάς, φόρεσαν ψιλοτάκουνο προοδευτικότητας και συντάχτηκαν με τους οπαδούς του ‘’επιστημονικού’’ σοσιαλισμού και – σε καταφανή αντίθεση προς την επιστήμη – ψήφισαν την αλλαγή φύλου σε ανήλικους! Ο άνθρωπος που απευθύνει το κατηγορητήριο δεν είναι κάποιος ‘’αντιδραστικός’’ θεολόγος, η ‘’σκοταδιστής’’ ιεροκήρυκας· διδάσκει φιλοσοφία – Διαφωτισμό ουσιαστικά – στη Σορβόννη, διεξάγει έρευνα για την ιστορία και τη φιλοσοφία των βιολογικών, ιατρικών και ανθρωπιστικών επιστημών στον 19ο αιώνα και έχει συγγράψει μελέτες στο έργο του Ωγκύστ Κοντ και του Ρουσώ. Εξ ιδίων λοιπόν τα βέλη! Με την αυτονόμηση του ανθρώπου, τον πόλεμο εναντίον κάθε χριστιανικής αξίας και την εκζήτηση της προόδου, ήταν βέβαιο ότι ο Διαφωτισμός θα κατέληγε εκεί που κατέληξε. Ο Γκόμπροβιτς το είχε διαισθανθεί μισόν αιώνα πριν (1968) στο Ημερολόγιό του: ‘’Το θεμελιώδες πρόβλημα της εποχής μας, αυτό που κυριαρχεί ΟΛΟΚΛΗΡΩΤΙΚΑ στη δυτική επιστήμη, μπορεί να συνοψιστεί ως εξής: όσο πιο σοφός είναι κανείς, τόσο μεγαλύτερο κτήνος αποδεικνύεται’’. Και πριν απ’ αυτόν οι Πατέρες της Εκκλησίας: ‘’Νους, αφιστάμενος της μνήμης του Θεού, θηριώδης ή δαιμονιώδης γίνεται’’! Ε.Δ.Ν.]\nΤο φύλο, το ζώο, η ευθανασία. Μια βουτιά στην καρδιά του πυρήνα της πολιτικής ορθότητας, από τον Ζαν-Φρανσουά Μπραουνστάιν. Μια σοφή και ευχάριστη αποδόμηση που ξετινάζει τους θιασώτες της.\nΖαν-Φρανσουά Μπραουνστάιν: Η φιλοσοφία τρελάθηκε: το φύλο, το ζώο, ο θάνατος.\nΕπιτίθενται. Βρίζουν. Απειλούν. Κυριαρχούν στις τηλεοπτικές τράπεζες συζητήσεων και στις πανεπιστημιακές παραδόσεις. Οπλισμένοι με τα καλά τους αισθήματα, στηλιτεύουν τους λίγους που τολμούν να τους αντικρούουν με λέξεις που σκοτώνουν: «αντιδραστικός», «λεπτολόγος». Έχουν πάντα στο στόμα τους το “δικαίωμα”: δικαιώματα των γυναικών, δικαιώματα των ομοφυλοφίλων, δικαιώματα των ζώων, δικαίωμα σε έναν αξιοπρεπή θάνατο. Διατυμπανίζουν με έμφαση τα πανεπιστημιακά ‘’κουδούνια’’ που έφεραν από την Αμερική: gender studies, animal studies, βιοηθική. Τους ακούμε. Τους υφιστάμεθα. Μας επιβάλλονται. Αλλά κανείς δεν τους διαβάζει.\nΑυτό το μεθοδικό έργο της ανάγνωσης είναι που οδήγησε τον Ζαν – Φρανσουά Μπραουνστάιν. Ο συγγραφέας μας είναι καθηγητής φιλοσοφίας στη Σορβόνη. Φανταζόμαστε ότι πρέπει μερικές φορές να νοιώθει πολύ μόνος του. Αλλά αυτό το αίσθημα μοναξιάς είναι αναμφισβήτητα που του έδωσε το θάρρος να βυθιστεί σ ‘αυτόν τον ωκεανό της σκοτεινής λογοτεχνίας, φαντασμένο ψευδοεπιστημονικό ασυνάρτητο λόγο, ιδίωμα επιτηδευμένων γελοιοτήτων, παραλήρημα χιλιαστή προφήτη. Το ελάχιστο που έφερε στην επιφάνεια για τις ανάγκες του έργου του μας εξoυθενώνει πολύ γρήγορα. Αυτό είναι αναμφίβολα το κύριο λάθος του. Αλλά το έργο της αποδόμησης αυτής της πολιτικά ορθής τρέλας έχει το τίμημά του.\nΤα παιδάκια στα οποία πειραματίστηκε ο καθ. Μάνεϊ και τα οποία οδήγησε τελικά στο θάνατο\nΤο κοινό σημείο όλων αυτών των “θεωρητικών” είναι ακριβώς ότι περιορίζονται στη θεωρία. Το πραγματικό δεν υπάρχει γι ‘αυτούς, μόνο οι λέξεις μετράνε. Οι λέξεις για τις οποίες υπερηφανεύονται χωρίς να τις συνδέουν ποτέ με την πραγματικότητα των ανδρών, των γυναικών ή των ζώων. Είναι ιδεολόγοι, με τη χειρότερη έννοια του όρου. Αλλά όταν αγγίζουν το πραγματικό, δημιουργούν ερείπια.\nΟ Ζαν – Φρανσουά Μπραουνστάιν ανακαλεί την τρομερή ιστορία του Ντέιβιντ Ράιμερ – δράμα που είχε ήδη ξεθάψει ο Μισέλ Ονφραί πριν από λίγα χρόνια κάτω από τις ύβρεις των θιασωτών: αυτό το παιδί, έχασε από ατύχημα το πέος του, και ωθήθηκε, με τη χρήση ορμονών και χειρουργικών επεμβάσεων, με τη συνενοχή των γονέων, να γίνει κορίτσι. Εφηβος, ο Ντέιβιντ, που είχε γίνει Τζόαν, θα θελήσει να γίνει και πάλι Ντέιβιντ. Τελικά θα αυτοκτονήσει [σ.τ.μ.: Εκτενή παρουσίαση αυτού του φασιστικού πειράματος σε δύο αδελφάκια υπάρχει στη διεύθυνση https://www.antibaro.gr/article/15905].\nΟ μεγάλος δάσκαλος αυτού του πειράματος ήταν ο Τζων Μάνεϊ*. Άγνωστος στη Γαλλία το ευρύ κοινό, θεωρείται εφευρέτης της διάσημης θεωρίας του φύλου. Με αυτόν τον Ντέιβιντ που έγινε Τζόαν, ο θεωρητικός μας κρατούσε την απόδειξη ότι το γένος, πολιτιστικό δεδομένο, ήταν πολύ πιο αποφασιστικό από το φύλο, βιολογικό δεδομένο. Οι μαθητές του τον ξεπέρασαν. Ο Μάνεϊ στηριζόταν ακόμα σε ένα βιολογικό υπόστρωμα του σώματος. Στη συνέχεια ήλθε η Τζούντιθ Μπάτλερ για να υποστηρίξει ότι το γένος δεν αρκεί από μόνο του.\nΑποκαλώντας «κόρη» το παιδί τους, οι γονείς την κάνουν κοπέλα που, διαφορετικά, θα μπορούσε να γίνει αγόρι! Όσο γελοίες και αν εμφανίζονται αυτές οι θεωρίες, αποκτούν θιασώτες και επιβάλλονται στον δημόσιο διάλογο. Ο Μπραουνστάιν δείχνει ότι αυτή η συλλογική τρέλα συνεχίζεται από την ιατρική η οποία χαρακτηρίζει παθολογική περίπτωση τις ηθικές ανησυχίες των νεαρών που αισθάνονται άβολα με το σώμα τους, προσφέροντας ιατρικές λύσεις, από ορμόνες που αναστέλλουν την εφηβεία μέχρι και χειρουργικές επεμβάσεις.\nΈτσι αναπτύσσεται η τρανσεξουαλική δυνατότητα, πολλαπλασιάζονται οι τρανσέξουαλ, οι οποίοι θα παρέμεναν σε απειροελάχιστο αριθμό χωρίς την ενεργό συσχέτιση των θεωρητικών του είδους, των ΛΟΑΤ λόμπι, του Διαδικτύου και των γιατρών. Όπως λέει ο συγγραφέας μας με χιούμορ, μπορούμε να επεκτείνουμε αυτή τη λογική σε όλους: “ο φτωχός που θέλει να γίνει πλούσιος είναι ένας μεταοικονομικός άνθρωπος και ο γέρος που θέλει να γίνει και πάλι νέος είναι ένας μεταχρονολογημένος”.\nΑλλά το αστείο δεν θα είναι προς ευχαρίστηση των λογοκριτών μας που θα ουρλιάξουν για ομοφοβία ή, ακόμα χειρότερα, για τρανσφοβία. Οι ιδεολόγοι μας κατέχονται από το πνεύμα της σοβαρότητας. Και για καλό λόγο: ο στόχος τους είναι φιλόδοξος· πρόκειται, ούτε περισσότερο ούτε λιγότερο, για “εκφυλισμό” της διαφοράς των φύλων. Για τη άρνησή της. Την εξαφάνισή της.\nΟ Μπραουνστάιν μας δείχνει ότι είναι αδύνατο να σταματήσουμε την πορεία. Δεν μπορεί να υπάρξει “μετριοπαθής” θεωρία του φύλου. Δεν μπορεί να υπάρξει συγκερασμός. Το επιχείρημα της “ολισθηρής κατηφόρας” ισχύει με αυστηρότητα. Γιατί η θεωρία του φύλου θέλει να πιστεύει ότι είναι επιστήμη, αλλά στην πραγματικότητα είναι πίστη. Μια προφητεία. Η θεωρία του φύλου είναι μια μορφή Γνώσης, αυτής της χριστιανικής αίρεσης που αρνιόταν το σώμα.\nΚαι με αυτό συνταιριάζει δύο άλλα θέματα που διαπραγματεύεται ο συγγραφέας μας, με όχι λιγότερο οίστρο και δεξιοτεχνία. Οι «Ζωολογούντες» φιλόσοφοι δεν θέλουν επίσης να γνωρίζουν την πραγματικότητα των σωμάτων. Στα ερωτιάρικα μάτια τους, τα ζώα είναι άνθρωποι όπως και οι άλλοι. Δεν είναι πια η λογική ούτε η γλώσσα που ορίζει τον άνθρωπο, αλλά η «ευαισθησία», η «ικανότητά του να υποφέρει».\nΕύκολα φανταζόμαστε τη συνέχεια: μπορεί να υπάρξουν σεξουαλικές σχέσεις μεταξύ “ανθρώπινων ζώων” και “μη ανθρώπινων ζώων”. Ακόμα χειρότερα: στα μάτια κάποιων, ένας χοίρος να αξίζει περισσότερο από ένα παιδί, ένα ποντίκι περισσότερο από ένα ΑΜεΑ. Πώς να συμφιλιώσουμε την «επιθυμία για πληρότητα» της τίγρης με αυτή της γαζέλας; Πώς να μην ακούσουμε “την κραυγή του καρότου” όταν κόβεται από τη μαγείρισσα;\nΓελούμε με τον Μπραουνστάιν πριν αναγκαστούμε να κλάψουμε όταν διαπραγματεύεται το τρίτο του θέμα, αυτό που οι θεωρητικοί της βιοηθικής ονομάζουν «θάνατος με αξιοπρέπεια**», σαν να υπήρχαν άνθρωποι που πέθαναν με αναξιότητα. Και σ’ αυτό το θέμα, ειδικά σ’ αυτό, το επιχείρημα του “ολισθηρού κατήφορου” αποδεικνύεται άκαμπτο. Επιλέγοντας εκείνους που αξίζουν να ζήσουν και όσους είναι «εγκεφαλικά νεκροί», φτάνουμε γρήγορα σε μια μορφή ευγονισμού, που ενεργοποιείται από τις ανάγκες των μεταμοσχεύσεων οργάνων.\nΚαταλάβαμε τι θέλει να μας πει ο συγγραφέας μας: τα καλά συναισθήματα οδηγούν στις χειρότερες εκτροπές· η βούληση να καταργήσουμε όλα τα όρια, οδηγεί στη βαρβαρότητα, στον πόλεμο όλων εναντίον όλων. Καταργώντας τα όρια, παύουμε να υπάρχουμε ως ανθρωπότητα, γινόμαστε μέρος της φύσης.\nΚαι το σημαντικότερο: η απίστευτη επιτυχία αυτών των παλαβών διατριβών, ο αντίκτυπός τους στα μέσα μαζικής ενημέρωσης, στον πολιτικό και ακαδημαϊκό κόσμο – αντί, στην καλύτερη περίπτωση, να προκαλέσει ένα τρανταχτό ξέσπασμα γέλιου – αποδεικνύει ότι αποζητούσαμε αυτή την αποβλάκωση της σκέψης στα εδάφη μας, κάποτε φάρο του σύμπαντος. Μια εντυπωσιακή απόδειξη της παρακμής μιας κουρασμένης και αυτοκτονικής Δύσης. Οπως σωστά σημειώνει άλλωστε ο συγγραφέας μας: «Αυτές οι συζητήσεις για τη σεξουαλική ταυτότητα επαναλαμβάνουν σχεδόν λέξη προς λέξη τις εξίσου εξωπραγματικές συζητήσεις για το φύλο των αγγέλων που συντάραζαν [δεν είναι βέβαιο] τους βυζαντινούς λογίους ενώ το Ισλάμ ήταν έτοιμο να αποτελειώσει αυτόν τον χιλιετή πολιτισμό. ”\n*Νεοζηλανδός γιατρός (1921-2006), καθηγητής και διευθυντής του παιδιατρικού νοσοκομείου του Πανεπιστημίου Τζον Χόπκινς. Βραβεύτηκε το 2002 από τη Γερμανική εταιρία Ερευνας της Σεξουαλικότητας. Δεν έβλεπε την παιδεραστία ως πάθος και υπέβαλε καταιγισμό ερωτήσεων σεξουαλικού περιεχομένου στα δύο αδελφάκια – πειραματόζωα. Καταγόταν από οικογένεια που ανήκε στην αίρεση ‘’Αδελφοί του Πλύμουθ’’. Το γεγονός ότι δεν διώχθηκε για τα εγκλήματα που προκάλεσε – πέθανε από Πάρκινσον – και το ότι ένα Πανεπιστήμιο, της φήμης του Τζον Χόπνινς, του επέτρεψε να πειραματίζεται σε ανήλικους, λέει πολλά για τις δυνάμεις που προωθούν ανθρωποκτόνες θεωρίες…\n** Στο πνεύμα του αξιοπρεπούς θανάτου, δηλ. της ευθανασίας, κινείται και το βραβευμένο με τον Χρυσό Φοίνικα των Καννών (2012) κινηματογραφικό έργο με τον νεοεποχίτικο τίτλο, σύμφωνα με τις προδιαγραφές της Noβλάνγκ, AΓΑΠΗ, του Μίχαελ Χάνεκε, με τους Ζαν-Λουί Τρεντινιάν και Εμμανουέλ Ριβά..\nΔΗΜΟΣΙΟΣ ΚΙΝΔΥΝΟΣ: Φιλόσοφοι για… δέσιμο! « ΑΒΕΡΩΦ | October 1, 2018\n1. Αμερική – Γαλλία\nΠοτέ, κανένας δυτικός φιλόσοφος δεν αναγνώρισε ότι οι διαφορετικές κοινωνίες διαμορφώνουν διαφορετικά άτομα.\nΤο αγγλοαμερικανικό φαντασιακό παραμένει βαρβαρικό και θεμελιώνεται στην παράδοση των Νορβηγών Βίκιγνκς, οι οποίοι φημίζονταν για την ομοφυλοφιλία και την πολυγαμία…\nΗ σκέψη και η ψυχή των ανθρώπων στην αγγλοαμερικανική κοινωνία διαμορφώνεται στη βάση των σημασιών του κυνικού πραγματισμού, του τυχοδιωκτικού καπιταλισμού, του εμπειρισμού-θετικισμού και ενός αυτιστικού ατομικισμού που έχει το νόημα του αποκλεισμού της Κοινωνίας και του Άλλου από τον «ιδιωτικό χώρο», το μόνο που μετράει όπως στα ζώα (εκ των οποίων κάποια κατουράνε τα όριά του για καλύτερα αποτελέσματα).\nΤο γαλλικό φαντασιακό, ακολουθώντας τη λατινική παράδοση, μοιράζεται με το βαρβαρικό κυρίαρχο τον πραγματισμό και παίζει το ρόλο θεωρητικού ακολούθου. Δεν είναι τυχαίο ότι (όπως έγινε κατά τον Διαφωτισμό) πάλι οι Γάλλοι ακολουθούν τον κυρίαρχο θετικισμό, έτσι πλασάρισαν τη «μεταμοντέρνα» θεωρία του σχετικισμού και του στρουκτουραλισμού.\n2. γενικευμένος κομφορμισμός\nΣτην εποχή μας, του αντι-διαφωτισμού, τη θέση του ατομικισμού (το να είσαι άτομο αποκτώντας μια ταυτότητα) την πήρε ο αντι-ατομικισμός, ο κομφορμισμός, που είναι δυνατός μόνον εφόσον δεν υπάρχουν ταυτότητες. Με τη νέα ιδεολογία του κουλτουραλισμού και της πολυπολιτισμικότητας, καταργούνται οι ταυτότητες ώστε τα άτομα να γίνονται πρόβατα, με απόλυτη προσχώρηση στο ζωώδες υπάρχον. Εξ ού και η εθνο-αποδόμηση για να μην υπάρχει ψυχική παράσταση της Κοινωνίας. Εξ ού και η αποδόμηση της έμφυλης ταυτότητας που συγκρατεί τον ψυχισμό μια στιβάδα του Είναι πιο πάνω από τα ζώα.\nΈτσι κι αλλιώς όλοι οι φιλόσοφοι (και όλοι οι διανοούμενοι) έγιναν σχετικιστές-αποδομιστές. Έτσι κι αλλιώς, κανείς ποτέ δεν πήρε χαμπάρι την ελληνική φιλοσοφία που είναι αδιαχώριστη από την Πολιτική ως το επίπεδο ύπαρξης που υπάρχει έξω από το επίπεδο των ζώων.\nΑνέκαθεν ήταν κολλημένοι στον κόσμο της απλής βιολογικής ζωής εκτός από τους ιδεαλιστές που ήταν κολλημένοι στην ασυναρτησία της υπερβασιακής συνείδησης. Σήμερα, ακόμα και αυτοί (βλ. περίπτωση Χάμπερμας) ακολουθούν τους Αμερικανούς στον βιολογικό θετικισμό.\nΟ σημερινός «προοδευτισμός» (που θα πει αυτο-ανακήρυξη του κυρίαρχου φαντασιακού του Ατλαντικού ως Μοντέρνου, δηλαδή ως διαπαντός μοναδικού)\nεπιτάσσει το ‘όλα ίσωμα’ [όλα απλώς βιολογικά] στο πλαίσιο της Θρησκείας της ‘διαφορετικότητας’ [να εγκαταλείψουμε το ανθρώπινο επίπεδο για το ζωικό βασίλειο].\nΤα «μεγάλα μυαλά», όπως ακριβώς οι κοινοί θνητοί, συμμορφώνονται πέρα για πέρα στη νέα Θεολογία [που πήρε της θέση της Ιδεολογίας].\nΑνέλαβαν μάλιστα ρόλο κατήχησης, με φοβέρες περί ρατσισμού κλπ, για να ξεφορτωθούμε την Κοινωνία (όχι μόνο το έθνος και το φύλο). Να ξεφορτωθούμε επομένως Θέληση και Κρίση.\nΔεν “τρελάθηκε η φιλοσοφία”! Η δυτική φιλοσοφία κάνει αυτό που έκανε πάντα (ως απλώς “κληρονομημένη” από τους Έλληνες, όχι δημιούργημα της Δύσης): Να διαστρεβλώνει την αληθινή φιλοσοφία και να συμμορφώνεται στο κυρίαρχο φαντασιακό.\nΗ ΦΙΛΟΣΟΦΙΑ ΣΥΜΜΟΡΦΩΘΗΚΕ στο φρέσκο φαντασιακό των χειρότερων από τους ΓΕΡΜΑΝΟΥΣ ΒΑΡΒΑΡΟΥΣ!\n« Δουλειές με… βίζες στο ΥΠΕΞ – Οι άριστοι και η δωρεάν σίτιση από το πρυτανείο\nΞεκίνησε το κρίσιμο δημοψήφισμα στα Σκόπια: Άνοιξαν στις 08:00 (ώρα Ελλάδος) οι κάλπες »


Ψησταριές & Αξεσουάρ (70)\nΑξεσουάρ Ψησίματος (26)\nΑρωματικό Κάπνισμα (2)\nΕργαλεία Μπάρμπεκιου (5)\nΚαλύματα Ψησταριάς (12)\nΜαντεμένιες Πλάκες (5)\nΣκεύη Ψησίματος (12)\n3 Καυστήρες (3)\nΧωρίς πέτρες λάβας (5)\nΔεξιά & Αριστερά (10)\nΙδανικό για χρήση σε υψηλές θερμοκρασίες. Οι τρίχες σιλικόνης αντέχουν σε θερμοκρασία έως 220⁰C και μπορούν να αφαιρεθούν για ευκολότερο καθαρισμό. Χαρακτηριστικά: Υλικό: Σιλικόνη, πλαστικό Χρώμα: Πράσινο, γκρι Διαστάσεις: Υ2 Χ Μ5 Χ Π21,6 Βάρος: 0,09 kg ...\nΕλέγξτε τη θερμοκρασία στο κλειστό μπάρμπεκιου χωρίς να χρειάζεται να το ανοίξετε. Εάν πρέπει να αντικαταστήσετε το θερμόμετρο της ψησταριάς σας, ταιριάζει σε όλες σχεδόν τις ψησταριές OUTDOORCHEF Kettle. Χαρακτηριστικά: Υλικό: Ανοξείδωτος χάλυβας, πλαστικό Χρώμα: Μέταλλο, πλαστικό Διαστάσεις: Υ7 Χ Μ5,3 Χ Π5,3 Βάρος: 0,05 kg ...\nΗ εργονομική λαβή και το σχήμα κάνουν τη βούρτσα Funnel απαραίτητο εργαλείο για τον εύκολο καθαρισμό της χοάνης EASY FLIP, EASY SLIDE, 420, 480 ή 570 στις ψησταριές OUTDOORCHEF. Χαρακτηριστικά: Υλικό: Πλαστικό, μπρούτζινο Χρώμα: Μαύρο, μπρούτζινο Διαστάσεις: Υ 7.5 Χ Μ 15.5 Χ Π 7.5 Βάρος: 0.23 kg ...\nΧρησιμοποιώντας τον κόφτη, κόβετε την πίτσα επαγγελματικά και ομοιόμορφα για άριστο σερβίρισμα. Εύκολο στη χρήση χάρη στην εργονομική του λαβή και στον καθαρισμό χάρη στην αφαιρούμενη λεπίδα του. Χαρακτηριστικά: Υλικό: Ανοξείδωτος χάλυβας, πλαστικό Χρώμα: Πράσινο, ασημί Διαστάσεις: Υ3,2 Χ Μ12,6 Χ Π13,8 Βάρος: 0,12 kg ...\nΠρέσα Για Burger Outdoorchef\nΦτιάξτε σπιτικό burger όπως σας αρέσει, εύκολα και διασκεδαστικά με την ΠΡΕΣΣΑ ΓΙΑ BURGER ΤΗΣ OUTDOORCHEF. Φτιαγμένη απο ανθεκτικό αλουμίνιο και πλαστικό, η πρέσσα για burger μπορεί να αποσυναρμολογηθεί πλήρως για εύκολο καθάρισμα στο πλυντύριο πιάτων. Χαρακτηριστικά: Υλικό: Αλουμίνιο, πλαστικό Χρώμα: Πράσινο ανοικτό Διαστάσεις: Ø...\nΒούρτσα Καθαρισμού Standard Outdoorchef\nΗ νέα ΒΟΥΡΤΣΑ STANDARD έχει ακόμη καλύτερο κράτημα. Η ελαφρώς μεγαλύτερη εργονομικά διαμορφωμένη λαβή διευκολύνει τη διαδικασία καθαρισμού. Η κεφαλή της βούρτσας διαθέτει πολλές υψηλής ποιότητας ορειχάλκινες τρίχες. Ο ολοκληρωμένος αποξεστήρας από ανοξείδωτο χάλυβα εισέρχεται και στις πιο μικρές γωνίες. Xαρακτηριστικά: Υλικό: Πλα...\nΦόρμα για Calzone Outdoorchef\nΜε την φόρμα της OUTDOORCHEF μπορείτε πολύ εύκολα να φτιάξετε ένα παραδοσιακό ιταλικό καλτσόνε. Χάρη στην έξυπνη σχεδίασή της, κόψτε τη ζύμη στο ιδανικό μέγεθος, προσθέστε τη γέμιση και διπλώστε το πάνω. Αποσυναρμολογείτε και καθαρίζετε εύκολα στο πλυντήριο πιάτων. Χαρακτηριστικά: Υλικό: Πλαστικό Χρώμα: Πράσινο Διαστάσεις: Υ7 Χ Μ32,5 Χ Π16,3 ...\nΔύο υψηλής ποιότητας βάσεις για ψάρια από ανοξείδωτο χάλυβα. Τοποθετείστε τα ψάρια στη βάση και κερδίστε χώρο στη ψησταριά σας και για άλλα τρόφιμα. Κατάλληλο για ψησταριές αερίου, κάρβουνου και ηλεκτρικές. Χαρακτηριστικά: Υλικό: Ανοξείδωτος χάλυβας Χρώμα: Ασημί Διαστάσεις: Υ4,8 cm x Μ15 cm x Π3,2cm Βάρος: 0.35 kg Μέθοδος ψησίματος: Έμ...\nKάλυμμα Φιάλης Υγραερίου Οutdoorchef\nΤο κάλυμμα φιάλης υγραερίου από την OUTDOORCHEF είναι κατασκευασμένο από ανθεκτικό στη χρήση συνθετικό ύφασμα. Συνοδεύεται από ελαστικό κορδόνι που κλείνει το κάλυμμα. Είναι κατάλληλο για όλες τις φιάλες υγραερίου από 5-11 κιλά. Xαρακτηριστικά: Υλικό: Πολυεστέρας / Πολυουρεθάνη Χρώμα: Μαύρο Διαστάσεις: Ø 50.0 | Υ 53.0 Β...\nΤο μίγμα βαμβακιού / πολυεστέρα από το οποίο είναι κατασκευασμένο το γάντι, παρέχει βέλτιστη προστασία από τις υψηλές θερμοκρασίες έως 250 °C. Χάρη στην επίστρωση σιλικόνης, το γάντι εξασφαλίζει μια σταθερή λαβή ανά πάσα στιγμή - ακόμα και όταν γυρίζετε την χοάνη στις ψησταριές της OUTDOORCHEF. Μπορεί να πλυθεί στο χέρι. Χαρακτηριστικά: Υλι...\nΔοχείο Καπνίσματος Διπλό Outdoorchef\nΤο διπλό δοχείο καπνίσματος είναι το ιδανικό για ψησταριές υγραερίου και κάρβουνου. Προσθέστε μέσα στο δοχείο τα αρωματικά πριονίδια καπνίσματος. Στις ψησταριές υγραερίου τοποθετήστε το δοχείο στην αντιφλογιστική επιφάνεια. Στις ψησταριές κάρβουνου τοποθετήστε το δοχείο επάνω στα κάρβουνα. Χαρακτηριστικά: Υλικό: Ανοξείδωτο ατσάλ...\nΤσιμπίδα για κάρβουνα Outdoorchef\nΗ πρακτική λαβίδα για κάρβουνα της OUTDOORCHEF εξασφαλίζει μια σταθερή λαβή ανά πάσα στιγμή. Το μήκος της λαβίδας και ο μηχανισμός κλειδώματος που μπορεί να λειτουργεί με το ένα χέρι εξασφαλίζουν εύκολη και ασφαλή εργασία. Χαρακτηριστικά: Υλικό: Χάλυβας με επικάλυψη Χρώμα: Μαύρο Διαστάσεις: Υ50 Χ Μ7 Χ Π3 Βάρος: 0,320 kg Τα καμπυλωτά δοντάκι...


■ Τι είναι η Αναγέννηση\n■ Τι θέλει να τονίσει ο συγγραφέας με την επανάληψη της φράσης Από μας προέρχονται;\n■ Μια νέα εικόνα του κόσμου\nΚοιτίδα των πολιτιστικών αυτών εξελίξεων είναι οι ακμαίες οικονομικά πόλεις της Ιταλίας, όπως η Φλωρεντία, η\nΡώμη, η Βενετία και το Μιλάνο. Στις πόλεις αυτές, οι πνευματικές και καλλιτεχνικές δραστηριότητες ενθαρρύνονται από διάσημους μαικήνες* της εποχής, όπως είναι οι ηγεμόνες της Φλωρεντίας Μέδικοι και του Μιλάνου Σφόρτσα καθώς και ο πάπας Ιούλιος Β'.\n■ Ο Ανθρωπισμός\n•\tΗ στροφή προς την αρχαιότητα\n•\tΟι ανθρωπιστές και η Ευρώπη των Διανοουμένων\nΟ Έρασμος (1467-1536), ο πρίγκιπας της Πολιτείας των Γραμμάτων και κορυφαίος Ελληνιστής, σατιρίζει επικριτικά τις καταχρήσεις της Εκκλησίας (Μωρίας Εγκώμιον, 1509), μάχεται υπέρ μιας ειρηνικής Ευρώπης και αποδίδει εξαιρετική σημασία στην παιδεία. Προς την ίδια κατεύθυνση κινούνται ο Φρανσουά Ραμπελαί\n(1483-1553, Πανταγκρουέλ 1532) και ο Τόμας Μορ (1478-1535) που οραματίζεται μια ιδανική πολιτεία, όπου θα βασιλεύουν η ειρήνη, η ισότητα και η ανεκτικότητα (Ουτοπία, 1516).\n■\tΠοια πλεονεκτήματα έχει η νέα γενιά έναντι των παλαιοτέρων για τη μόρφωσή της;\n■\tΝα σχολιάσετε τη φράση «Τα τυπωμένα...προτροπή». Πώς χαρακτηρίζει ο συγγραφέας την εφεύρεση της τυπογραφίας και των πυροβόλων όπλων. Γιατί;\n■\tΟ οικουμενικός άνθρωπος\n■\tΗ συμβολή των Ελλήνων λογίων\nΟι ανθρωπιστικές σπουδές ενισχύθηκαν με την παρουσία σημαντικών ελλήνων λογίων στη Δύση πριν και μετά την άλωση της Κωνσταντινούπολης από τους Τούρκους (1453). Οι λόγιοι αυτοί πρόβαλαν τα ελληνικά γράμματα με το διδακτικό και εκδοτικό τους έργο. Παράλληλα, ενίσχυσαν το ενδιαφέρον για την έκδοση αρχαίων ελληνικών κειμένων και τη συλλογή\nαρχαίων χειρογράφων από βιβλιοθήκες και ηγεμόνες. Ανάμεσα σ' αυτούς διακρίθηκαν ιδιαίτερα ο διαπρεπής φιλόσοφος Γεώργιος Γεμιστός ή Πλήθων (1355-1456) που έδρασε στον Μυστρά και ο επίσκοπος Νικαίας Βησσαρίων ( 1403-1472) από την Τραπεζούντα του Πόντου.\n■\tΓιατί οι ανθρωπιστές δίνουν έμφαση όχι μόνο στο περιεχόμενο αλλά και στη μέθοδο μάθησης;\n■\tΠώς σχολιάζετε τη φράση "η απόκτηση. Καθημερινής ζωής" σε σχέση με τη στροφή στη μελέτη του αρχαίου πολιτισμού;\n■ Η γέννηση του τυπωμένου βιβλίου και η διάδοση της Αναγέννησης και του Ανθρωπισμού\nΗ Αναγέννηση και ο Ανθρωπισμός γρήγορα επεκτάθηκαν και σε άλλες χώρες της υπόλοιπης Ευρώπης, όπου επικρατούσαν παρόμοιες συνθήκες με τις ιταλικές πόλεις. Οι συχνές μετακινήσεις καλλιτεχνών και\nλογίων διευκόλυναν, βέβαια, τη διασπορά της Αναγέννησης και του Ανθρωπισμού.\nΗ εφεύρεση της τυπογραφίας στον τομέα αυτό υπήρξε αποφασιστική. Το κοσμοϊστορικό αυτό γεγονός συνέβη, όταν γύρω στο 1450 ο Ιωάννης Γουτεμβέργιος από τη Μαγεντία της Γερμανίας χρησιμοποίησε κινητά μεταλλικά στοιχεία για την εκτύπωση των βιβλίων. Η ανακάλυψη αυτή διαδόθηκε με μεγάλη ταχύτητα. Το 1500 λειτουργούσαν τυπογραφεία σε 236\nπόλεις της Ευρώπης και είχαν ήδη εκδοθεί 30-35 χιλιάδες τίτλοι βιβλίων.\n■ Ποιά χαρακτηριστικά της Αναγέννησης εντοπίζετε σ' αυτό τον πίνακα;\n■ Γράμματα, Επιστήμη και Τέχνη την εποχή της Αναγέννησης\nΤη μεγαλύτερη ανάπτυξη, όμως, γνώρισε η γλυπτική και κυρίως η ζωγραφική, η οποία δεν διστάζει πλέον να απεικονίζει το γυμνό ανθρώπινο σώμα και να\nπροβάλλει μύθους της αρχαιότητας και τη φύση παράλληλα με το θρησκευτικό συναίσθημα των ανθρώπων μέσα από θέματα με θρησκευτικό περιεχόμενο (σκηνές από τη Βίβλο κ.ά.). Όσον αφορά την τεχνοτροπία, οι καλλιτέχνες προχωρούν περισσότερο, εφαρμόζοντας την προοπτική, δηλ. δίνοντας την αίσθηση του βάθους στις απεικονίσεις, και την τεχνική της φωτοσκίασης.\nΉδη από την αρχή του αιώνα εμφανίζονται νέες τάσεις που εκπροσωπούνται από έξοχους καλλιτέχνες, όπως ο Μποτιτσέλι (1444-1510) που θεωρείται ως κυριότερος ζωγράφος της εποχής αυτής. Στην τέχνη του κουατροτσέντο μπορούμε να ανιχνεύσουμε\n■ Πώς αξιοποιείται στον πίνακα αυτό η τεχνική της διαβάθμισης;\n■ Μπορείτε να βρείτε στοιχεία από την εικόνα που να επιβεβαιώνουν τις ιδιότητες και τα χαρακτηριστικά της τέχνης του Μιχαήλ Άγγελου;\nεπιρροές της γοτθικής και της βυζαντινής τέχνης, δηλ. της τέχνης των προηγούμενων περιόδων. Η πολιτισμική αυτή συνάντηση της Δύσης με την Ανατολή εκφράζεται χαρακτηριστικά μέσα από την τοιχογραφία του Μπενότσο Γκοτσόλι (1420-1498) Η πορεία των τριών Μάγων.\nΟ Μιχαήλ Άγγελος (1475-1564) θεωρείται αρχηγός της Φλωρεντινής Σχολής και διακρίθηκε ως ζωγράφος, γλύπτης, αρχιτέκτονας και ποιητής. Συνδυάζει χαρακτηριστικά της αρχαίας ελληνικής τέχνης και τάσεις της εποχής του. Μια από τις αριστουργηματικές ζωγραφικές του συνθέσεις είναι η διακόσμηση της οροφής της Καπέλα Σιξτίνα στο Βατικανό με θέμα τη Δευτέρα Παρουσία.\nΣτη Γερμανία διακρίθηκε ο διάσημος ζωγράφος και χαράκτης ο 'Αλμπρεχτ Ντύρερ (1471-1528). Στα έργα του εντοπίζονται τα χαρακτηριστικά της αναγεννησιακής τέχνης ως προς τα θέματα και την τεχνική αλλά και στοιχεία σκοτεινά, όπως η δεισιδαιμονία και φόβος (Αυτοπροσωπογραφία, H αποκάλυψη). Στις Κάτω Χώρες αναδείχθηκαν ο Ιερώνυμος Μπος (1450-1510) και ο Πίτερ Μπρέγκελ ο πρεσβύτερος (1525-1569). Ο πρώτος συνέθεσε έργα με θέματα φανταστικά, συμβολικά και αινιγματικά στα οποία συνυπάρχουν η πραγματικότητα με το όνειρο, γι' αυτό και θεωρείται προάγγελος του υπερρεαλισμου (Το κάρο με το χόρτο, Ο κήπος των ηδονών).\n■ Πώς εκφράζονται στον πίνακα αυτό τα χαρακτηριστικά γνωρίσματα της τέχνης του Ραφαήλ;\nΟ δεύτερος ζωγραφίζει θέματα από την καθημερινή ζωή των απλών ανθρώπων της εποχής του με μεγάλη μαεστρία, δίνοντας έμφαση στη λεπτομέρεια και το χρώμα καθώς και τις πιστές απεικονίσεις της φύσης και των εναλλαγών των εποχών (Οι ζητιάνοι, Οι κυνηγοί, Τοπίο με ουράνιο τόξο). Στην Ισπανία έζησε ο Δομήνικος Θεοτοκόπουλος ή el Greco (= o Ελληνας) (1545-1614). Στα έργα του διακρίνουμε την τεχνοτροπία της Αναγέννησης ως προς τα θέματα και την προοπτική αλλά και τις επιρροές της βυζαντινής ζωγραφικής, ως προς τις μορφές και την πνευματικότητα. Τα έργα του, με την ιδιαιτερότητά τους, προβάλλουν έντονες συγκινησιακές καταστάσεις, όπως δραματικότητα και πάθος.\n■ Μπορείτε να την εντοπίσετε στον πίνακα αυτό μερικά από τα χαρακτηριστικά γνωρίσματα του καλλιτέχνη;


Theodore, Melentini & The Running Blue Orchestra @ Eightball (Θεσσαλονίκη) (18/05/2017) - Mixgrill: Μουσική, Συναυλίες, Θέατρο, Cinema (greek) 51170\nποίος: THEODORE, Melentini\nπότε: 18/05/17 21:00\nάλλα: Στις 18 Μαΐου δίνουμε ραντεβού με τον Theodore, στην Θεσσαλονίκη,\nεκεί από όπου θα ξεκινήσει την καλοκαιρινή του περιοδεία.\nTheodore, Melentini & The Running Blue Orchestra @ Eightball (Θεσσαλονίκη)\nΠαρασκευή, 12 Μαΐου 2017 13:31\nTην Πέμπτη 18 Μαΐου ο Theodore θα βρεθεί ξανά στο Eightball στην Θεσσαλονίκη, για ένα διαφορετικό live. Mε κομμάτια από τα δύο προσωπικά του άλμπουμ (7 και It Is But It’s Not) και την πενταμελή μπάντα του θα παρασύρει το κοινό στην ατμόσφαιρα του ξεχωριστού μουσικού του κόσμου. Σε αυτό θα συμβάλλουν οι Melentini & The Running Blue Orchestra οι οποίοι θα ανοίξουν το live παίζοντας για 40’.\nΗ Melentini και ο Theodore θα συναντηθούν on stage λίγο πριν εκείνος πάρει τη σκυτάλη για το προσωπικό live του. H ηλεκτρική και συνθετική ατμόσφαιρα της Melentini που φλερτάρει με τη folk - noir ψυχεδέλεια, τη soul και τη nu jazz θα μπλεχτεί μοναδικά με την ψυχεδελική και ambient υπόσταση του ταλαντούχου Theodore και την δική του ηλεκτρονική post-rock τεχνοτροπία.\nΟ Τheodore είναι ένας συνθέτης, performer και πολυοργανίστας με αξιοσημείωτη πορεία. Oι επιρροές του, από τους Pink Floyd και Radiohead και οι σπουδές του στο πιάνο και την παραδοσιακή́ ελληνική́ μουσική́, του δίνουν μια ξεχωριστή θέση ανάμεσα στους Έλληνες σύγχρονους δημιουργούς. Τα Μedia στην Ελλάδα και στο εξωτερικό τον περιγράφουν ως ένα ανερχόμενο αστέρι και ένα σπάνιο ταλέντο που στέκεται ισάξια δίπλα σε μεγάλα ονόματα, χωρίς να χρειάζεται να μπει σε κάποια ειδική κατηγορία. Toν Σεπτέμβριο του 2016, το ΒΒC6 και η Lauren Laverne έπαιξε 2 τραγούδια από το δεύτερο άλμπουμ του δηλώνοντας ότι "είναι ό,τι πιο ενδιαφέρον μπορούμε να ακούσουμε αυτή την στιγμή!"\nΗ Melentini, μετά από την ανεξάρτητη προσωπική κυκλοφορία και παραγωγή τoυ άλμπουμ της “Λεωφόρος Εφιαλτών” τον περασμένο Ιανουάριο, ένα synthwave ηλεκτρονικό/ακουστικό ψηφιακό ΕP, βρίσκεται αυτόν τον καιρό ξανά στο στούντιο και ετοιμάζει το νέο της άλμπουμ, κομμάτια από το οποίο θα παρουσιάσει στο live στο Eightball. Στις πρόσφατες δουλειές της συγκαταλέγεται η μουσική που έγραψε για την μεγάλη μήκους ταινία του Στέργιου Πάσχου «Αφτερλωβ», με τους Χάρη Φραγκούλη και Ηρώ Μπέζου (η ταινία απέσπασε το βραβείο καλύτερης ταινίας στο τμήμα concorso cineasti από την επιτροπής Νέων του Διεθνούς φεστιβάλ κινηματογράφου Λοκάρνο στην Ελβετία και 2 βραβεία από τη διεθνή επιτροπή στο 57ο Φεστιβάλ Κινηματογράφου Θεσσαλονίκης).\nGimme 10: Οι επιλογές του Theodore\nTheodore @ six d.o.g.s


Σοκ από τον ομαδικό βιασμό κοριτσιού από εφήβους στην Καζαμπλάνκα, μέσα σε λεωφορείο. Άτομο ειδικών αναγκών η κοπέλα… | KefalonianMantata\n24/08/2017 - BLOG\nΣοκ από τον ομαδικό βιασμό κοριτσιού από εφήβους στην Καζαμπλάνκα, μέσα σε λεωφορείο. Άτομο ειδικών αναγκών η κοπέλα…\nΣοκ προκαλεί η υπόθεση βιασμού μιας νεαρής γυναίκας στη Μαρόκο και συγκεκριμένα στην Καζαμπλάνκα, από ομάδα εφήβων.\nΟι λεπτομέρειες που αποκαλύπτονται από το βίντεο που υπάρχει, δεδομένου ότι οι δράστες κατέγραψαν τις αποτρόπαιες πράξεις τους με τις κάμερες των κινητών τους τηλεφώνων, προκαλούν ανατριχίλα.\nΟι έφηβοι, ηλικίας 16 έως 17 ετών, όρμησαν στην κοπέλα μέσα σε ένα λεωφορείο, την έγδυσαν και τελικά την βίασαν. Στο βίντεο καταγράφεται να γελούν σε βάρος της ενώ την κακοποιούν, καθώς όπως προκύπτει την κορόιδευαν γιατί είναι άτομο ειδικών αναγκών.\nΑξίζει να σημειωθεί ότι η οικογένεια της κοπέλας υποστηρίζει ότι πρόκειται για 12 ετών κορίτσι και όχι για 24χρονη γυναίκα όπως υποστηρίζεται.\nΑυτό που προκαλεί εντύπωση, πάντως, είναι το γεγονός ότι αν και η κοπέλα ουρλιάζει κανείς δεν έρχεται σε βοήθεια της ενώ και το λεωφορείο συνεχίζει κανονικά την πορεία του.\nΣύμφωνα με τον οργανισμό συγκοινωνιών M’Dina η επίθεση σημειώθηκε την περασμένη Παρασκευή αν και οι αρχές υποστηρίζουν ότι έγινε πριν από περίπου 3 μήνες αλλά έγινε γνωστή τώρα λόγω της δημοσιοποίησης του βίντεο στα social media.